Il-Kunsill estenda l-miżuri restrittivi tal-UE iffokati fuq l-iffriżar u l-irkupru ta' fondi tal-istat tal-Ukrajna li ġew misapproprjati.

Il-miżuri jikkonsistu f'iffriżar tal-assi għal persuni soġġetti għal investigazzjonijiet inizjali dwar approprjazzjoni indebita ta' fondi tal-istat tal-Ukrajna, inkluż l-eks President Viktor Yanukovych.

Il-Kunsill aġġusta s-sanzjonijiet sabiex jittieħed kont tal-progress f'dawn il-proċedimenti ġudizzjarji.

L-atti legali huma disponibbli fil-Ġurnal Uffiċjali tas-6 ta' Marzu 2015.

Konklużjonijiet tal-Kunsill dwar l-Ukrajna,29 ta' Jannar 2015

Skeda informattiva dwar ir-relazzjonijiet UE-Ukrajna (SEAE)

Skeda informattiva tal-UE - miżuri restrittivi, 29 ta' April 2014

Ara l-paġna tal-laqgħa

Il-Kunsill jestendi s-sanzjonijiet tal-UE fuq misapproprjazzjoni ta' fondi tal-istat tal-Ukrajna


Billi s-sitwazzjoni fis-Sirja qed tkompli teħżien, il-Kunsill saħħaħ il-miżuri restrittivi tal-UE kontra s-sostenituri tar-reġim Sirjan.

7 persuni u 6 entitajiet li jipprovdu appoġġ lir-reġim Sirjan kif ukoll jibbenefikaw minnu ntlaqtu minn projbizzjoni fuq l-ivvjaġġar u ffriżar tal-assi fl-UE.

Dan iġib l-għadd ta' persuni u entitajiet milquta minn sanzjonijiet tal-UE minħabba r-repressjoni vjolenti kontra l-popolazzjoni ċivili fis-Sirja għal 218-il persuna u 69 entità.

F'Diċembru 2014, il-Kunsill tenna li l-UE ser tkompli timponi u tinforza sanzjonijiet kontra r-reġim u min jappoġġah sakemm tibqa' għaddejja r-repressjoni.

Għall-UE, soluzzjoni dejjiema għall-konflitt tista' tintlaħaq biss permezz ta' proċess politiku mmexxi mis-Sirjani li jwassal għal tranżizzjoni.

L-UE tkompli tinkoraġġixxi l-isforzi kollha għal dan l-għan.

L-atti legali, inklużi d-dettalji kollha ta' dawk milquta mir-restrizzjonijiet, huma disponibbli fil-Ġurnal Uffiċjali tal-UE tas-7 ta' Marzu 2015.

Konklużjonijiet tal-Kunsill dwar is-Sirja,15 ta' Diċembru 2014

Skeda informattiva dwar l-Unjoni Ewropea u s-Sirja

Ara l-paġna tal-laqgħa

Is-Sirja: l-UE ssaħħaħ is-sanzjonijiet kontra r-reġim u min jappoġġah


It-Tnejn 9 ta' Marzu

12.30 ikla ta' ħidma mal-Viċi President Joe Biden (opportunità għal ritratti)

15.00 laqgħa mal-President Barack Obama (dikjarazzjoni konġunta)

It-Tlieta 10 ta' Marzu

09.00 żjara fil-Holocaust Museum (opportunità għal ritratti)

15.00 laqgħa mal-Kapijiet tal-Missjoni tal-UE

Skeda tal-ġimgħa tal-President Tusk


L-Ewropej irreaġixxew b'diqa kbira u għaqda qawwija għall-attakki terroristiċi reċenti f'Pariġi.

Dawn l-attakki kienu mmirati lejn il-valuri fundamentali u d-drittijiet tal-bniedem li qegħdin fil-qalba tal-Unjoni Ewropea - is-solidarjetà, il-libertà, inkluż il-libertà tal-espressjoni, il-pluraliżmu, id-demokrazija, it-tolleranza u d-dinjità tal-bniedem.

Iċ-ċittadini kollha għandhom id-dritt li jgħixu mingħajr biża', huma x'inhuma l-fehmiet jew il-konvinzjonijiet tagħhom.

Aħna ser nissalvagwardjaw il-valuri komuni tagħna u nħarsu lil kulħadd mill-vjolenza msejsa fuq motivazzjonijiet etniċi jew reliġjużi u fuq ir-razziżmu.

Dan ifisser ukoll ġlieda kontra l-għedewwa tal-valuri tagħna.

Aħna ser inkomplu nsaħħu l-azzjoni kontra t-theddid terroristiku, f'konformità sħiħa mad-drittijiet tal-bniedem u l-istat tad-dritt.

Illum qbilna dwar dan li ġej biex jiggwida l-ħidma matul ix-xhur li ġejjin:

L-iżgurar tas-sigurtà taċ-ċittadini

Is-sigurtà taċ-ċittadini hija bżonn immedjat.

Aħna għandna nimplimentaw aħjar u niżviluppaw aktar l-għodod li għandna, b'mod partikolari biex nindividwaw u nħarbtu vjaġġar marbut mat-terroriżmu, b'mod partikolari ta' ġellieda terroristi barranin.

Aħna nitolbu li:

il-leġislaturi tal-UE jadottaw b'mod urġenti direttiva b'saħħitha u effettiva dwar sistema Ewropea tar-Reġistri tal-Ismijiet tal-Passiġġieri b'salvagwardji b'saħħithom tal-protezzjoni tad-data;

isir użu sħiħ mill-qafas ta' Schengen eżistenti biex jissaħħaħ u jiġi mmodernizzat il-kontroll tal-fruntieri esterni: naqblu li nkomplu naħdmu mingħajr dewmien għal kontrolli sistematiċi u kkoordinati fuq individwi li jgawdu mid-dritt ta' moviment ħieles bi tqabbil mal-bażijiet ta' data rilevanti għall-ġlieda kontra t-terroriżmu abbażi ta' indikaturi komuni tar-riskju; il-Kummissjoni għandha toħroġ malajr linji gwida operazzjonali dwar dan; ser nikkunsidraw ukoll emenda għal dan il-għan fil-Kodiċi tal-Fruntieri ta' Schengen fejn meħtieġ biex jiġu previsti kontrolli permanenti, fuq il-bażi ta' proposta mill-Kummissjoni;

l-awtoritajiet tal-infurzar tal-liġi u ġudizzjarji jżidu l-kondiviżjoni tal-informazzjoni u l-kooperazzjoni operazzjonali, inkluż permezz tal-Europol u l-Eurojust;

l-awtoritajiet kompetenti kollha jżidu l-kooperazzjoni fil-ġlieda kontra t-traffikar illeċitu tal-armi tan-nar, inkluż b'adattament rapidu tal-leġislazzjoni rilevanti;

is-servizzi tas-sigurtà tal-Istati Membri japprofondixxu l-kooperazzjoni tagħhom;

l-Istati Membri jimplimentaw malajr regoli msaħħa li jipprevjenu l-ħasil tal-flus u l-finanzjament tat-terroriżmu, u li l-awtoritajiet kompetenti kollha jżidu l-azzjoni biex jittraċċaw flussi finanzjarji u biex jiffriżaw b'mod effettiv assi użati għall-finanzjament tat-terroriżmu;

il-ħidma għall-adozzjoni tad-Direttiva dwar is-Sigurtà tan-Netwerks u tal-Informazzjoni tavvanza malajr, minħabba l-importanza taċ-ċibersigurtà.

Il-prevenzjoni tar-radikalizzazzjoni u s-salvagwardja tal-valuri

Il-prevenzjoni tar-radikalizzazzjoni hija element ewlieni tal-ġlieda kontra t-terroriżmu.

Jeħtieġ li jinġabru flimkien l-istrumenti f'approċċ komprensiv biex jiġi indirizzat dan il-fenomenu.

Aħna nappellaw:

li jittieħdu miżuri adegwati, f'konformità mal-kostituzzjonijiet nazzjonali, biex jinstab u jitneħħa kontenut fuq l-internet li jippromwovi t-terroriżmu jew l-estremiżmu, inkluż permezz ta' kooperazzjoni akbar bejn l-awtoritajiet pubbliċi u s-settur privat fil-livell tal-UE, b'ħidma wkoll mal-Europol biex jiġu stabbiliti kapaċitajiet ta' indikazzjoni ta' kontenut simili fuq l-internet;

għal strateġiji ta' komunikazzjoni biex jiġu promossi t-tolleranza, in-nondiskriminazzjoni, il-libertajiet fundamentali u s-solidarjetà madwar l-UE, inkluż billi jissaħħaħ id-djalogu bejn twemmin differenti u djalogu ma' komunitajiet oħra, u permezz ta' narrattivi kontra ideoloġiji terroristiċi, inkluż l-għoti ta' leħen lill-vittmi;

għal inizjattivi li jirrigwardaw l-edukazzjoni, it-taħriġ vokazzjonali, l-opportunitajiet ta' xogħol, l-integrazzjoni soċjali u r-riabilitazzjoni fil-kuntest ġudizzjarju biex jiġu indirizzati fatturi li jikkontribwixxu għar-radikalizzazzjoni, inkluż f'ħabsijiet.

Il-kooperazzjoni mas-sħab internazzjonali tagħna

Ir-relazzjonijiet esterni tal-UE għandhom jikkontribwixxu wkoll għall-ġlieda kontra t-theddida terroristika, li qed teskala f'ċerti partijiet tal-viċinat tal-UE, b'mod partikolari fis-Sirja u l-Libja.

Aħna neħtieġu:

nindirizzaw il-kriżijiet u l-kunflitti, partikolarment fil-Viċinat tan-Nofsinhar tagħna, billi b'mod strateġiku nirrevedu l-approċċ tagħna;

ninvolvu ruħna aktar ma' pajjiżi terzi fir-rigward ta' kwistjonijiet tas-sigurtà u l-ġlieda kontra t-terroriżmu, partikolarment fil-Lvant Nofsani u l-Afrika ta' Fuq u fis-Saħel, iżda wkoll fil-Balkani tal-Punent, inkluż permezz ta' proġetti ġodda ta' bini tal-kapaċitajiet (eż. kontrolli fuq il-fruntieri) ma' sħab u assistenza tal-UE mmirata aħjar;

involviment internazzjonali sostnut u koordinat man-NU u l-Forum Globali Kontra t-Terroriżmu kif ukoll fl-inizjattivi reġjonali rilevanti;

djalogu fost il-kulturi u ċ-ċiviltajiet biex flimkien nippromwovu l-libertajiet fundamentali.

Matul dawn l-aħħar ġimgħat il-Kunsill intensifika l-ħidma tiegħu fil-ġlieda kontra t-terroriżmu.

L-Unjoni Ewropea ser tmexxi din il-ħidma 'l quddiem minnufih, filwaqt li tinvolvi b'mod sħiħ lir-Rappreżentant Għoli, lill-Koordinatur tal-UE għall-Ġlieda Kontra t-Terroriżmu u lill-Istati Membri.

F'April, il-Kummissjoni ser tippreżenta proposta għal Aġenda Ewropea komprensiva dwar is-Sigurtà.

Il-Kunsill ser jirrapporta dwar l-implimentazzjoni dettaljata ta' dawn l-orjentazzjonijiet sal-Kunsill Ewropew ta' Ġunju.

Ara l-paġna tal-laqgħa

Laqgħa informali tal-Kapijiet ta' Stat jew ta' Gvern Brussell, 12 ta' Frar 2015 - Dikjarazzjoni mill-membri tal-Kunsill Ewropew


Il-lejla t-tajba.

Għandna kif temmejna diversi sigħat ta' diskussjoni, iffokati fuq tliet sfidi kbar li qed tiffaċċja l-Ewropa.

L-ewwel nett, l-Ukraina.

Il-President Poroshenko aġġornana dwar is-sitwazzjoni terribbli f'pajjiżu b'riżultat tal-aggressjoni mir-Russja.

Tana valutazzjoni inkwetanti tal-ftehim milħuq dalgħodu f'Minsk.

Irringrazzjajna lill-Kanċilliera Merkel u l-President Hollande għall-isforzi indispensabbli tagħhom għall-paċi fl-Ukraina.

Huma ppreżentaw ir-riżultati tat-taħditiet f'Minsk.

L-appoġġ tagħna huwa kawt.

Kliem imniżżel fuq karta jrid jissarraf f'azzjonijiet ta' veru.

Il-waqfien mill-ġlied irid jiġi rispettat.

Irridu naraw li t-tensjoni tonqos tabilħaqq.

Dan ma jikkonċernax biss l-indipendenza, is-sovranità u l-integrità territorjali tal-Ukraina.

Huwa l-ordni ġeopolitiku kollu fl-Ewropa wara l-1989 li jinsab f'periklu.

Se nkunu lesti għal kwalunkwe żvilupp, tajjeb jew ħażin.

Id-dibattitu tagħna ffoka fuq kif se nappoġġaw l-implimentazzjoni tal-ftehim.

Jekk dan ma jseħħx, mhux se żżommu lura milli nieħdu l-passi meħtieġa.

Ninsabu magħqudin.

Se nibqgħu nirsistu.

Minbarra theddid għall-paċi estern, l-Unjoni Ewropea qed tiffaċċja għedewwa fi ħdanha.

Ħames ġimgħat ilu biss, terroristi qatlu 17-il persuna fi Franza.

Se nikkooperaw flimkien biex niffaċċjaw din it-theddida, mhux b'emozzjoni jew reazzjoni żejda, iżda b'kalma u determinazzjoni.

Qbilna dwar prijoritajiet ġodda fil-ġlieda kontra t-terroriżmu.

Li hu meħtieġ l-aktar huwa ftehim dwar l-iskambju tar-reġistri tal-passiġġieri fl-Unjoni Ewropea.

Dan għandna bżonnu malajr.

Dwar il-Greċja, il-President tal-Grupp tal-Euro aġġornana dwar id-diskussjoni intensiva tal-bieraħ bejn il-Ministri tal-Finanzi.

Il-Kunsill Ewropew ma daħalx f'negozjati dwar din il-kwistjoni.

Illum, il-Prim Ministru Tsipras u l-President tal-Grupp tal-Euro talbu lill-istituzzjonijiet biex jaħdmu fuq valutazzjoni teknika.

Din għandha tistabbilixxi bażi komuni qabel ma jiltaqa' l-Grupp tal-Euro nhar it-Tnejn li ġej.

Tkellimna wkoll dwar it-titjib tal-politika ekonomika fiż-żona tal-euro.

Wara d-deċiżjoni reċenti mill-BĊE, huwa essenzjali li l-ekonomiji nazzjonali jinġiebu għal kollox kompatibbli mal-unjoni monetarja.

Biex iseħħ dan, ir-riformi strutturali jeħtieġu sjieda politika qawwija fil-livell nazzjonali.

Aħna se nkomplu nħabirku għal Unjoni Ekonomika u Monetarja ġenwina.

Dan kien summit "informali".

Madankollu, għamilna progress tajjeb.

F'Marzu, ħames ġimgħat oħra, se nerġgħu niltaqgħu.

Sadanittant se nkomplu nsegwu l-iżviluppi mill-qrib.

Nirringrazzjakom.

Ara l-paġna tal-laqgħa

Dikjarazzjoni għall-istampa mill-President Donald Tusk wara l-laqgħa informali tal-kapijiet ta' stat jew ta' gvern


Fit-13 ta' Frar 2015 il-Kumitat tar-Rappreżentanti Permanenti qabel, f'isem il-Kunsill, il-pożizzjoni għan-negozjati dwar regoli ġodda bl-għan li tkun żgurata aktar il-preċiżjoni u l-integrità tal-parametri referenzjarji fi strumenti finanzjarji.

Huwa talab lill-presidenza Latvjana biex malajr kemm jista' jkun tiftaħ negozjati mal-Parlament Ewropew sabiex ir-regolament ikun jista' jiġi adottat fl-ewwel qari.

Każijiet reċenti ta' manipulazzjoni ta' parametri referenzjarji tal-imgħax bħal Libor u Euribor enfasizzaw l-importanza tal-parametri referenzjarji u d-dgħufijiet tagħhom.

Il-prezzijiet ta' bosta strumenti u kuntratti finanzjarji jiddependu mill-preċiżjoni tal-parametri referenzjarji.

Dubji dwar l-integrità tal-indiċi użati bħala parametri referenzjarji jistgħu jimminaw il-fiduċja fis-suq, jikkawżaw telf għall-konsumaturi u l-investituri u joħolqu distorsjoni tal-ekonomija reali.

Il-parametri referenzjarji huma suxxettibbli għall-manipulazzjoni fejn jeżistu konflitti ta' interess u diskrezzjoni fil-proċess tal-parametri referenzjarji u fejn ma ssirx superviżjoni tajba fuqhom.

Għalhekk, l-abbozz tar-regolament miftiehem mill-Kunsill għandu l-għanijiet li ġejjin:

Titjib tal-governanza u l-kontrolli fuq il-proċess tal-parametri referenzjarji, b'mod partikolari biex ikun żgurat li l-amministraturi jevitaw konflitti ta' interess, jew tal-inqas jimmaniġġjawhom tajjeb;

Titjib tal-kwalità tad-data mdaħħla u l-metodoloġiji użati mill-amministraturi tal-parametri referenzjarji;

Ikun żgurat li l-kontributuri għall-parametri referenzjarji u d-data li jipprovdu jkunu soġġetti għal kontrolli xierqa, b'mod partikolari biex ikunu evitati konflitti ta' interess;

Protezzjoni tal-konsumaturi u l-investituri permezz ta' aktar trasparenza, drittijiet ta' rimedju adegwati u valutazzjoni tal-idoneità fejn ikun meħtieġ.

L-abbozz tar-regolament jintroduċi kodiċi ta' kondotta li jorbot legalment għall-kontributuri (tad-data) li jirrikjedi l-użu ta' metodoloġiji robusti u data suffiċjenti u affidabbli.

B'mod partikolari, jirrikjedi l-użu fejn ikun possibbli tad-data mdaħħla proprja tat-tranżazzjonijiet.

Iżda jekk id-data tat-tranżazzjonijiet ma tkunx suffiċjenti tista' tintuża data oħra.

L-ambitu tar-regolament huwa wiesa', għalkemm parametri referenzjarji meqjusa bħala kritiċi ser ikunu soġġetti għal regoli aktar stretti, inkluża s-setgħa għall-awtorità kompetenti rilevanti li tobbliga kontributi tad-data mdaħħla.

Ir-regolament mhux ser japplika għall-forniment ta' parametri referenzjarji minn banek ċentrali u għal skopijiet ta' ordni pubbliku.

L-amministraturi ta' parametri referenzjarji ser ikollhom japplikaw għal awtorizzazzjoni u jkunu soġġetti għal superviżjoni mill-awtorità kompetenti tal-pajjiż fejn ikunu jinsabu.

Jekk amministratur ma josservax id-dispożizzjonijiet tar-regolament, l-awtorità kompetenti tista' tirtira jew tissospendi l-awtorizzazzjoni tagħha.

L-amministraturi ser ikunu obbligati li jkollhom fis-seħħ arranġamenti xierqa ta' governanza u kontrolli biex jiġu evitati konflitti ta' interess.

L-Awtorità Ewropea tat-Titoli u s-Swieq (ESMA) ser tikkoordina s-superviżjoni tal-amministraturi ta' parametri referenzjarji mill-awtoritajiet nazzjonali kompetenti.

Għall-parametri referenzjarji ta' importanza kritika, ser jitwaqqaf u jieħu d-deċiżjonijiet importanti kulleġġ ta' superviżuri nazzjonali li jinkludi l-ESMA.

It-test tal-mandat ta' negozjar dwar Regolament tal-Parlament Ewropew u tal-Kunsill rigward l-indiċi użati bħala parametri referenzjarji fi strumenti finanzjarji u kuntratti finanzjarji

Parametri referenzjarji għal strumenti finanzjarji: il-Kunsill jaqbel dwar pożizzjoni fuq kontrolli aktar stretti


Fit-13 ta' Frar 2015, il-Kumitat tar-Rappreżentanti Permanenti tal-Kunsill qabel dwar reviżjoni tal-qafas finanzjarju pluriennali (QFP) tal-UE għall-2014-2020.

L-għan tar-reviżjoni hu li l-UE titħalla tittrasferixxi € 21.1 biljun ta' impenji mhux użati għal ċerti fondi mill-2014 għas-snin sussegwenti.

B'hekk ikunu jistgħu jinżammu impenji meħtieġa biex jingħata appoġġ lil għadd ta' programmi tal-UE li ma setgħux jiġu adottati fl-2014.

Il-ftehim jippermetti wkoll li jiġu adottati u implimentati l-programmi pendenti.

Dawn il-programmi ser iħeġġu investimenti biex jiġi stimulat it-tkabbir u jinħolqu l-impjiegi.

Il-ftehim ma jagħmel l-ebda bidla fil-limiti tan-nefqa totali u ma jinvolvix aktar flejjes.

"Dan il-ftehim ser jippermetti li l-istati membri jużaw il-fondi għall-investiment maqbula bħala parti mir-regolament dwar il-QFP", qal Edgars Rinkēvičs, Ministru għall-Affarijiet Barranin tal-Latvja u President tal-Kunsill.

Niżguraw l-implimentazzjoni tal-programm

Ir-regolament dwar il-QFP jistabbilixxi l-ammonti massimi - il-limiti massimi - li l-UE tista' tonfoq fuq oqsma ta' politika - intestaturi - fuq il-perjodu 2014-2020.

Ir-reviżjoni tar-regolament dwar il-QFP jippermetti t-trasferiment ta' €16.5 biljun għall-2015, €4.5 biljun għall-2016 u l-ammont li jibqa' ta' €0.1 biljun għall-2017.

Dawn l-impenji baqgħu ma ntużawx fl-2014 minħabba l-adozzjoni tardiva ta' 300 mis-645 programm tal-UE.

L-impenji huma wegħdiet legali li jintefqu l-flus fuq attivitajiet li l-implimentazzjoni tagħhom tista' tinfirex fuq diversi snin finanzjarji.

Il-programmi kkonċernati huma appoġġati mill-fondi strutturali, il-fond ta' koeżjoni, il-fond agrikolu Ewropew għall-iżvilupp rurali, il-fond Ewropew għall-affarijiet marittimi u s-sajd, il-fond għall-asil, il-migrazzjoni u l-integrazzjoni u l-fond għas-sigurtà interna.

Spostament tal-impenji mill-2014

It-trasferiment ta' impenji mhux użati jikkonċerna l-ammonti u l-istati membri li ġejjin (f'miljuni ta' €):

Impenji fl-2014

Impenji trasferiti għas-snin sussegwenti

Awstrija

Belġju

Bulgarija

Ċipru

Repubblika Ċeka

Ġermanja

Spanja

Greċja

Kroazja

Litwanja

Pajjiżi l-Baxxi

Polonja

Rumanija

Svezja

Slovenja

Renju Unit

multinazzjonali

Skadenza l-1 ta' Mejju 2015

Ir-regolament dwar il-QFP adottat fit-2 ta' Diċembru 2013 jipprevedi reviżjoni tal-qafas finanzjarju pluriennali tal-UE fil-każ ta' adozzjoni tardiva ta' programmi taħt ġestjoni kondiviża.

Ir-regolament dwar il-QFP jistabbilixxi wkoll skadenza fl-1 ta' Mejju 2015 għall-adozzjoni tar-reviżjoni.

Il-passi li jmiss

Ir-reviżjoni tar-regolament dwar il-QFP tirrikjedi l-unanimità fil-Kunsill.

Il-ftehim politiku milħuq mill-Kumitat tar-Rappreżentanti Permanenti mistenni jiġi kkonfermat mill-Kunsill Ecofin fis-17 ta' Frar.

Ir-regolament dwar il-QFP rivedut ser jiġi adottat mill-Kunsill ladarba jkun kiseb il-kunsens tal-Parlament Ewropew.

Ir-reviżjoni tal-QFP ser tkun akkumpanjata mill-adozzjoni tal-abbozz ta' baġit emendatorju nru 2 li jsarraf ir-reviżjoni tal-QFP f'termini baġitarji billi jżid l-impenji fil-baġit tal-2015 b'€ 16.5 biljun.

Bl-istabbiliment ta' limiti massimi ta' nefqa r-regolament dwar il-QFP

isarraf il-prijoritajiet politiċi f'ċifri għaċ-ċiklu tal-baġit 2014-2020

jiżgura dixxiplina baġitarja għall-UE

jiffaċilita l-adozzjoni tal-baġit annwali tal-UE permezz ta' qafas pluriennali

Proposta tal-Kummissjoni għal reviżjoni tal-qafas finanzjarju pluriennali tal-UE (QFP) għall-2014-2020

Ir-Regolament dwar il-QFP adottat fit-2 ta' Diċembru 2013

Qafas finanzjarju multiannwali għall-2014-2020

Il-Kunsill jaqbel dwar QFP rivedut għall-2014-2020


It-Tlieta 17 ta' Frar

10:30 Laqgħa mal-Kap tal-Mekkaniżmu Ewropew ta' Stabbiltà Klaus Regling

13:00 Ikla ta' nofsinhar mal-President tal-Kummissjoni Ewropea Jean-Claude Juncker

Il-Ħamis 19 ta' Frar

15:00 Laqgħa mal-Prim Ministru tal-Albanija Edi Rama (opportunità għal ritratti - stqarrijiet għall-istampa ±15:30)

Skeda tal-ġimgħa tal-President Donald Tusk


Is-Sur Rodolphe Mauget inħatar bħala kap tal-Missjoni tal-Pulizija tal-UE għat-territorji Palestinjani (EUPOL COPPS).

Ċittadin Franċiż, huwa kien l-aġent kap tal-missjoni sa minn Ġunju 2014.

Il-missjoni timmira li tikkontribwixxi għall-istabbiliment ta' arranġamenti tal-pulizija sostenibbli u effettivi u tagħti pariri lill-kontropartijiet Palestinjani dwar il-ġustizzja kriminali u l-istat tad-dritt.

Hija taħdem biex tappoġġa r-riforma u l-iżvilupp tal-pulizija ċivili Palestinjana, issaħħaħ is-sistema tal-ġustizzja kriminali u ttejjeb l-interazzjoni bejn il-prosekuzzjoni u l-pulizija.

Mill-2006, kienet parti importanti mill-appoġġ ġenerali tal-UE għall-bini ta' stat Palestinjan.

Il-kwartieri ġenerali tal-missjoni huma f'Ramallah.

Hija tinkludi konsulenti tal-pulizija u esperti legali mill-istati membri tal-UE, il-Kanada, in-Norveġja u t-Turkija.

Id-deċiżjoni ttieħdet mill-Kumitat Politiku u ta' Sigurtà tal-Kunsill.

Is-CV tal-Kap il-ġdid tal-missjoni għall-EUPOL Copps

Din ir-riżorsa bħalissa hi disponibbli biss bil-lingwa jew il-lingwi li ġejjin:

Il-missjoni tal-pulizija tal-UE għat-territorji Palestinjani għandha Kap tal-Missjoni ġdid


Il-Ħadd 22 ta' Frar

Parteċipazzjoni fil-mixja paċifika fl-okkażjoni tal-anniversarju tar-Rivoluzzjoni tad-Dinjità

It-Tlieta 24 ta' Frar

L-Erbgħa 25 ta' Frar

14:30 Laqgħa mar-Re u r-Reġina tal-Belġjani (opportunità għal ritratti)

17:00 Rapport lill-Parlament Ewropew dwar il-laqgħa informali tal-kapijiet ta' stat jew ta' gvern li saret fi Frar

Il-Ħamis 26 ta' Frar

13:00 Laqgħa mal-Prim Ministru tal-Ġeorġja Irakli Garibashvili (opportunità għal ritratti - dikjarazzjonijiet għall-istampa ±13:30)

14:30 Laqgħa mal-Prim Ministru tar-Repubblika tal-Moldova Chiril Gaburici (opportunità għal ritratti - dikjarazzjonijiet għall-istampa ±15:00))

16:00 Laqgħa mal-President tal-Bulgarija Rosen Plevneliev (opportunità għal ritratti)


Minn nhar il-Ħadd li għadda l-Unjoni Ewropea qed tuża l-isforzi kollha biex il-Ftehim ta' Minsk II jirnexxi, minkejja l-attakki ħorox li komplew fuq Debaltseve u reġjuni oħra mis-separatisti li għandhom appoġġ militari mir-Russja.

Illum, irridu niffaċċjaw ir-realtà li kważi ġimgħa wara kien hemm aktar minn 300 ksur tal-waqfien mill-ġlied.

Għadhom qed imutu n-nies.

Huwa ċar li wasalna f'punt fejn aktar sforzi diplomatiċi ma jiswew għal xejn mingħajr sostenn kredibbli ta' azzjoni ulterjuri.

Għaldaqstant, issa qed nikkonsulta l-mexxejja tal-Unjoni Ewropea dwar il-passi li jmiss.

Dawn ser ikollhom l-għan li jkomplu jkabbru l-ispiża tal-aggressjoni fuq il-Lvant tal-Ukraina, u wkoll jikkontribwixxu għat-tnaqqis fit-tensjoni, bħall-proposta tal-President Ukrain dwar kif l-UE tista' tgħin biex ittejjeb il-monitoraġġ tal-waqfien mill-ġlied.

Fl-aħħar mill-aħħar huwa biss il-kliem sostnut bil-fatti li jagħti tama vera għal soluzzjoni politika ta' dan il-konflitt.

Nhar il-Ħadd ser immur Kiev biex nesprimi s-solidarjetà tiegħi mal-poplu tal-Ukraina f'dawn iż-żminijiet diffiċli.

Dikjarazzjoni mill-President tal-Kunsill Ewropew Donald Tusk dwar is-sitwazzjoni fl-Ukraina


President Schulz, għeżież membri,

Huwa ta' pjaċir għalija li nkun magħkom għal darb'oħra wara l-laqgħa ta' dan ix-xahar tal-Kunsill Ewropew.

L-għan ewlieni tas-summits informali hu li niddiskutu u nikkonsultaw, mhux li ninnegozjaw.

Il-laqgħa tagħna kienet qasira u r-riżultat pjuttost konċiż.

Seħħet fl-isfond ta' ġrajjiet li qed jinbidlu malajr.

Mill-erba' sfidi kbar fuq l-aġenda, l-ewwel waħda kienet l-Ukrajna.

Kellna skambju mal-President Ukren, Petro Poroshenko.

Huwa ngħaqad magħna biex jippreżenta l-waqfien mill-ġlied ta' Minsk u biex jaqsam magħna l-valutazzjoni tiegħu tas-sitwazzjoni fuq il-post.

Irringrazzjajna lill-Kanċilliera Merkel u l-President Hollande għall-isforzi indispensabbli tagħhom għall-paċi bħala l-inizjaturi tat-taħditiet tal-Kwartett tan-Normandija.

Il-ftehim fraġli appoġġajnieh b'kawtela.

L-Unjoni Ewropea għadha tittama għall-paċi sabiex l-indipendenza, is-sovranità u l-integrità territorjali tal-Ukrajna tmur lura għal li kienet kemm jista' jkun malajr.

Madankollu, għadna xettiċi ħafna.

Il-ftehim ta' Minsk tal-2014 ma ġiex rispettat.

Id-dibattitu fost il-mexxejja ffoka fuq kif isostnu l-implimentazzjoni tal-ftehim ġdid ta' paċi.

Jekk dan ma jseħħx, mhux se nżommu lura milli nieħdu l-passi meħtieġa.

Skont l-OSKE, il-waqfien mill-ġlied, li kellu jidħol fis-seħħ f'nofsillejl fil-15 ta' Frar, inkiser iktar minn 800 darba.

Ninsab f'kuntatt mal-Kanċilliera Merkel u l-President Hollande, u f'konsultazzjoni mal-mexxejja kollha.

L-Unjoni Ewropea hi magħquda fuq din il-kwistjoni u mhux se naqtgħu qalbna.

Għadna nikkunsidraw aktar sanzjonijiet.

Għandna nkunu lesti għal kwalunkwe żvilupp, tajjeb jew ħażin.

Fit-12 ta' Frar, il-mexxejja fakkru l-attakki terribbli f'Pariġi li qatlu 17-il persuna.

Intrabatna li nwettqu pjan ġdid ta' ħidma kontra t-terroriżmu.

Dan jinsab fid-dikjarazzjoni konġunta adottata fis-summit.

Il-pjan ta' ħidma ġdid jitlob prinċiplament li l-Unjoni Ewropea tkompli b'dak li diġà qed tagħmel fil-qasam tas-sigurtà interna.

Imma jeħtieġ li ċerti affarijiet nagħmluhom aħjar u aktar malajr, pereżempju nużaw ħafna aħjar l-arranġamenti tas-sigurtà ta' Schengen jew nirrevedu r-regolamenti dwar l-armi tan-nar.

L-attakk fatali reċenti f'Copenhagen jenfasizza din il-ħtieġa.

Dawn l-attakki jservu biss biex isaħħu r-rieda tagħna li niġġieldu kontra kull xorta ta' estremiżmu u terroriżmu.

Nieħu din l-opportunità biex nesprimi l-kondoljanzi u l-appoġġ tagħna lid-Danimarka, lill-poplu Daniż u lill-familji tal-vittmi.

Għalkemm il-Libja ma kinitx fuq l-aġenda tal-Kunsill Ewropew informali ta' Frar, il-ġrajjiet terribbli u perikolużi f'dan il-pajjiż huma r-raġuni konvinċenti l-aktar reċenti għaliex għandna nindirizzaw din il-kwistjoni urġenti.

Is-sigurtà nazzjonali jieħdu ħsiebha l-gvernijiet nazzjonali.

Madankollu, hemm oqsma importanti fejn nistgħu nappoġġaw lil xulxin, u fejn l-azzjoni komuni hija saħansitra vitali.

F'dan ir-rigward, nilqa' b'sodisfazzjon il-progress reċenti lejn il-bidu ġdid ta' negozjati għal ftehim tal-UE dwar ir-reġistri tal-ismijiet tal-passiġġieri.

M'għandi ebda dubju li nistgħu nipproteġu s-sigurtà taċ-ċittadini b'mod effettiv mingħajr ma nnaqqsulhom id-dritt tal-privatezza.

L-għajnuna tagħkom fuq dan il-punt hija assolutament kruċjali u imprezzabbli.

Il-Kunsill Ewropew se jerġa' lura għal din il-kwistjoni, fost ħwejjeġ oħra, f'Ġunju.

Sadanittant, il-pajjiżi tagħna se jaffrontaw din it-theddida flimkien b'kalma u determinazzjoni.

Dwar il-Greċja, kien ċar li l-laqgħa tagħna ta' Frar ma kinitx il-mument xieraq għal negozjati mhux koordinati fuq il-programm ta' assistenza għall-Greċja.

Smajna lill-President tal-Grupp tal-Euro jispjegalna l-qagħda attwali tad-diskussjonijiet mal-Greċja.

Tajna merħba bħala membru ġdid tal-Kunsill Ewropew lill-Prim Ministru Tsipras li tana l-fehma tiegħu dwar is-sitwazzjoni.

Qbilna li t-taħditiet kellhom ikomplu, kif fil-fatt ġara, fuq il-livell ministerjali sabiex ikunu jistgħu jinstabu punti ta' qbil.

Ma kellix dubju li dan kien se jseħħ.

Inżammu kuntatti mill-qrib mal-partijiet kollha rilevanti sabiex seta' jintlaħaq qbil fil-prinċipju fil-Grupp tal-Euro nhar il-Ġimgħa li għadda.

Kienet ferħa għalija nara lill-ministri taż-żona tal-euro japprovaw il-pjanijiet ta' riforma tal-Greċja lbieraħ.

Fl-aħħar nett, ikkunsidrajna fil-qosor il-ġejjieni tal-Unjoni Ekonomika u Monetarja nnifisha.

Għandna bżonn intejbu t-tfassil tal-politika ekonomika fiż-żona tal-euro.

L-awturi prinċipali tar-rapport hekk imsejjaħ tal-Erba' Presidenti kienu kollha fil-kamra.

Għalhekk kienet l-okkażjoni xierqa biex niftħu din id-diskussjoni.

Il-President Juncker ippreżenta analiżi tal-isfond, u għamel mistoqsijiet li jeħtieġ jitwieġbu jekk irridu niksbu governanza ekonomika aħjar.

Iżda punt wieħed huwa ċar ħafna diġà.

Wara d-deċiżjoni reċenti mill-BĊE, il-prijorità hija li l-ekonomiji nazzjonali jsiru aktar kompatibbli mal-unjoni monetarja.

Dan ma jistax isir minn Brussell imma bi tmexxija politika soda tar-riformi ekonomiċi fuq il-livell nazzjonali.

Issa nħarsu 'l quddiem lejn il-Kunsill Ewropew ta' Marzu.

Fit-tliet ġimgħat li ġejjin, se nsegwu b'attenzjoni kbira s-sitwazzjoni fl-Ukrajna u fil-Libja ġurnata b'ġurnata.

Is-summit ta' Marzu se jkun ukoll żmien biex inqisu l-perspettiva strateġika għall-viċinati tal-Lvant u n-Nofsinhar.

Se nkomplu niddiskutu l-ekonomija Ewropea.

U naturalment, se niffokaw ukoll fuq kwistjoni li hija għal qalbi bħal ma hi għal bosta f'dan il-Parlament.

Din hija l-ħtieġa urġenti għal unjoni tal-enerġija Ewropea, kif għadu kemm fisser il-Viċi President Šefčovič.

L-Unjoni Ewropea tista' u għandha tavvanza f'dan il-qasam malajr.

Diskors mill-President Tusk lill-Parlament Ewropew dwar il-Kunsill Ewropew ta' Frar


Illum kelli l-pjaċir nilqa' lill-Prim Ministru tal-Georgia, Irakli Garibashvili.

Il-Georgia hija wieħed mill-membri ewlenin tas-Sħubija tal-Lvant.

Dan mhuwiex kumpliment, iżda fatt.

Hija ħadet deċiżjoni importanti f'Ġunju li għadda meta ffirmat il-Ftehim ta' Assoċjazzjoni mal-Unjoni Ewropea.

L-implimentazzjoni ta' dan il-Ftehim kien suġġett prominenti fuq l-aġenda tagħna llum wara nofsinhar.

Wasal iż-żmien li l-Georgia tavvanza b'mod sostanzjali fl-aġenda tar-riforma tagħha f'oqsma vitali bħall-istat tad-dritt u l-ġudikatura, inkluż bil-ħolqien ta' uffiċċju ta' prosekutur indipendenti.

It-trawwim ta' klima politika ta' rispett u djalogu bejn il-partiti huwa qasam ieħor fejn jiena ħeġġiġt li jsir progress.

Dawn ir-riformi ser jittrasformaw u jimmodernizzaw il-Georgia.

L-implimentazzjoni ta' dan il-Ftehim ser tgħin ukoll biex jinbena rekord kredibbli għall-pajjiż fid-dawl tal-aspirazzjonijiet Ewropej tiegħu.

Iddiskutejna l-liberalizzazzjoni tal-viża.

Qed nagħmlu progress tajjeb dwar dan.

Qed jistennew ir-riżultati u r-rakkomandazzjonijiet tal-missjonijiet esperti li għaddejjin bħalissa.

U nittama li fil-laqgħa tagħna li jmiss f'Riga, niksbu suċċess f'dan il-kuntest.

Ser inkomplu nsegwu mill-qrib l-implikazzjonijiet tat-trattat li ġie ffirmat reċentement bejn l-awtoritajiet "de facto" tal-Abkhazia u l-Federazzjoni Russa.

Dan il-ftehim jikser is-sovranità u l-integrità territorjali tal-Georgia.

Jikkontradixxi wkoll il-prinċipji tad-dritt internazzjonali u l-impenji internazzjonali tar-Russja.

L-UE tibqa' impenjata favur ir-riżoluzzjoni tal-konflitti u tappoġġa l-integrità territorjali tal-Georgia fi ħdan il-fruntieri tagħha rikonoxxuti internazzjonalment.

Fl-istess ħin, ħeġġiġt lill-Prim Ministru biex joħloq kuntatt mal-entitajiet u jsegwi approċċ fuq żewġ binarji kemm ta' nuqqas ta' rikonoxximent kif ukoll ta' involviment.

Nirringrazzjakom.

Irakli, f'idejk issa.

Dikjarazzjoni għall-istampa mill-President Donald Tusk wara l-laqgħa tiegħu mal-Prim Ministru tal-Georgia Irakli Garibashvili


Il-Kunsill adotta l-pożizzjoni tiegħu fl-ewwel qari dwar regoli ġodda għall-UE kollha dwar proċedimenti ta' insolvenza.

Dan se jippermetti lill-Parlament Ewropew, li diġà ntlaħaq qbil miegħu f'Novembru 2014 dwar pakkett ta' kompromess fir-rigward tar-regoli l-ġodda, biex jadotta t-test fit-tieni qari fis-sessjoni tiegħu ta' Mejju jew Ġunju 2015.

Ir-regoli l-ġodda għandhom l-għan li l-proċedimenti ta' insolvenza transkonfinali jsiru aktar effiċjenti u effettivi, li jkun ta' benefiċċju għad-debituri u l-kredituri, jiffaċilita s-sopravivenza tan-negozji u jagħti ċans ieħor lill-imprendituri.

Barra minn hekk iġib ir-regolament attwali dwar l-insolvenza f'konformità mal-iżviluppi fil-liġijiet nazzjonali dwar l-insolvenza li ddaħħlu minn meta daħal fis-seħħ fl-2002.

Ċifri pprovduti mill-Kummissjoni Ewropea juru li, kull sena fl-Unjoni Ewropea, dawn il-proċedimenti jaffettwaw numru stmat ta' 200 000 negozju, li jfisser li 1.7 miljun impjieg huma fil-periklu

Kwart ta' dawn il-proċedimenti ta' insolvenza għandhom element transkonfinali.

Il-Ministru Rasnačs, Ministru għall-Ġustizzja tal-Latvja u President tal-Kunsill, qal li: "Ir-regolament joħloq sistema mtejba tal-UE għall-insolvenza li għandha l-għan mhux biss li tħares aħjar l-interessi tal-kredituri, iżda tipprevedi wkoll qafas regolatorju.

Nemmen li dan ir-regolament il-ġdid hu definittivament pass fid-direzzjoni t-tajba għax jistabbilixxi regoli aktar effettivi dwar proċedimenti ta' insolvenza f'livell transkonfinali, li jgħinu biex tinkiseb waħda mill-prijoritajiet attwali - li tingħata spinta lit-tkabbir fl-Ewropa."

Kamp ta' applikazzjoni

Il-kamp ta' applikazzjoni tar-regolament twessa' biex imur lil hinn mill-proċedimenti ta' likwidazzjoni diġà koperti mir-regolament attwali.

Ir-regoli l-ġodda jkopru wkoll:

proċedimenti li jipprevedu r-ristrutturar ta' debitur fi stadju fejn hemm biss probabbiltà ta' insolvenza

proċedimenti li jħallu lid-debitur f'kontroll sħiħ jew parzjali tal-assi u l-affarijiet tiegħu

proċedimenti li jipprevedu rilaxx mid-dejn jew aġġustament tad-dejn tal-konsumaturi u tal-persuni li jaħdmu għal rashom.

Ġurisdizzjoni għall-ftuħ ta' proċedimenti ta' insolvenza

Ir-regolament il-ġdid itejjeb il-qafas proċedurali għad-determinazzjoni tal-ġurisdizzjoni.

Il-kunċett taċ-ċentru tal-interessi prinċipali hu ċċarat aktar biex tingħata gwida siewja lil dawk kollha kkonċernati u tiżdied iċ-ċertezza legali.

Barra minn hekk, ir-regoli l-ġodda jinkludu ġabra ta' salvagwardji bl-għan li jxekklu "forum shopping" (għażla tal-ġurisdizzjoni) abbużiv.

Proċedimenti sekondarji

Ir-regolament jippreżenta sitwazzjonijiet speċifiċi fejn il-qorti invokata b'talba għal ftuħ ta' proċedimenti sekondarji tkun tista' tipposponi jew tiċħad il-ftuħ ta' tali proċedimenti.

Il-qorti tista' tagħmel dan fuq talba tal-prattikant fl-insolvenza fil-proċedimenti prinċipali.

Żdiedu wkoll għadd ta' regoli dwar kooperazzjoni u komunikazzjoni bejn l-atturi involuti fil-proċedimenti prinċipali u f'dawk sekondarji.

Reġistri tal-insolvenza

L-istati membri se jkollhom l-obbligu li jippubblikaw l-informazzjoni rilevanti f'każijiet ta' insolvenza transkonfinali f'reġistru elettroniku aċċessibbli pubblikament.

Dan se jtejjeb l-informazzjoni tal-kredituri u l-qrati involuti u jevita l-ftuħ ta' proċedimenti paralleli ta' insolvenza.

Ir-reġistri tal-insolvenza se jkunu kollegati flimkien permezz tal-portal Ġustizzja elettronika biex b'hekk jiġi ffaċilitat l-aċċess għal dik l-informazzjoni għall-kredituri u l-qrati li jinsabu fi stati membri oħra.

Gruppi ta' kumpaniji

Ir-regolament fih ġabra ta' regoli proċedurali bl-għan li jiżguraw amministrazzjoni effiċjenti tal-proċedimenti ta' insolvenza li jirrigwardaw kumpaniji differenti li jagħmlu parti minn grupp ta' kumpaniji.

Dħul fis-seħħ

Dan ir-regolament se jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Se jkun jorbot kollu kemm hu u japplika direttament fl-istati membri kollha.

Pożizzjoni tal-Kunsill fl-ewwel qari bil-ħsieb tal-adozzjoni ta' regolament dwar proċedimenti ta' insolvenza

Ara l-paġna tal-laqgħa

Proċedimenti ta' insolvenza: regoli ġodda favur l-irkupru ekonomiku


Il-Kunsill

l-applikazzjoni tal-miżuri restrittivi tal-UE maħsuba minħabba l-azzjoni kontra s-sovranità, l-integrità territorjali u l-indipendenza tal-Ukrajna.

L-iffriżar tal-assi u l-projbizzjonijiet fuq l-ivvjaġġar kontra 150 persuna u 37 entità ġew estiżi għal 6 xhur oħra, jiġifieri sal-

15 ta' Settembru 2015

Din id-deċiżjoni tagħti effett legali lil deċiżjoni politika meħuda fil-Kunsill Affarijiet Barranin fid-29 ta' Jannar 2015.

L-atti legali huma disponibbli fil-Ġurnal Uffiċjali tal-UE tal-14 ta' Marzu 2015.

Lista ta' persuni u entitajiet taħt miżuri restrittivi tal-UE minħabba l-integrità territorjali tal-Ukrajna, 15 ta' Marzu 2015

Din ir-riżorsa bħalissa hi disponibbli biss bil-lingwa jew il-lingwi li ġejjin:

Konklużjonijiet tal-Kunsill dwar l-Ukrajna,29 ta' Jannar 2015

Skeda informattiva dwar ir-relazzjonijiet UE-Ukrajna (SEAE)

Skeda informattiva tal-UE - miżuri restrittivi, 29 ta' April 2014

Ara l-paġna tal-laqgħa

L-UE testendi l-validità tas-sanzjonijiet minħabba l-azzjoni kontra l-integrità territorjali tal-Ukrajna


Is-Segretarju Ġenerali tal-Kunsill tal-Unjoni Ewropea, Uwe Corsepius, ħabbar li huwa ser jerġa' lura lejn il-Ġermanja wara li jiskadi l-mandat tiegħu dan is-sajf.

Huwa qal: "Il-Kanċillier Ġermaniża talbitni mmur lura Berlin, u għalhekk ser nitlaq minn Brussell wara li jiskadili l-mandat.

Il-ħidma mas-Segretarjat Ġenerali tal-Kunsill u l-istati membri matul l-aħħar ftit snin, fil-qalba tal-istituzzjonijiet tal-UE, kienet ta' privileġġ kbir għalija".

Uwe Corsepius beda l-mandat tiegħu bħala Segretarju Ġenerali tal-Kunsill tal-Unjoni Ewropea fis-26 ta' Ġunju 2011.

Wara diskussjonijiet preċedenti fil-livell ta' Kapijiet ta' Stat u ta' Gvern, il-Kunsill tal-Unjoni Ewropea ħatar formalment lis-Sur Corsepius fit-22 ta' Diċembru 2010 għall-perjodu mis-26 ta' Ġunju 2011 sat-30 ta' Ġunju 2015, f'konformità mal-artikolu 240(2) tat-Trattat.

Is-Segretarju Ġenerali

Stqarrija għall-istampa mis-Segretarjat Ġenerali tal-Kunsill


Il-Kunsill laħaq approċċ ġenerali parzjali dwar kwistjonijiet speċifiċi tal-abbozz ta' regolament li jistabbilixxi qafas ġenerali tal-UE għall-

protezzjoni tad-data

, bil-fehim li xejn mhu maqbul qabel ma jintlaħaq qbil dwar kollox.

L-approċċ ġenerali parzjali jinkludi l-kapitoli u l-premessi li jikkonċernaw

il-mekkaniżmu ta' "punt uniku ta' servizz"

(kapitoli VI u VII) kif ukoll il-kapitoli u l-premessi relatati mal-

prinċipji għall-promozzjoni tad-data personali

F'Ottubru u Diċembru tal-2013, il-Kunsill kien diġà esprima l-appoġġ tiegħu għall-prinċipju li, f'każijiet transnazzjonali importanti, ir-regolament għandu jistabbilixxi mekkaniżmu ta' "punt uniku ta' servizz" sabiex ikun hemm

deċiżjoni superviżorja unika

, li għandha tkun

, tiżgura

applikazzjoni konsistenti

ċertezza legali

tnaqqas il-piż amministrattiv

Dan huwa fattur importanti biex titjieb il-kosteffiċjenza tar-regoli tal-protezzjoni tad-data għall-kummerċ internazzjonali, u sabiex jikkontribwixxi għat-tkabbir tal-ekonomija diġitali.

Skont it-test li ntlaħaq qbil dwaru,

il-mekkaniżmu ta' punt uniku ta' servizz għandu jkollu biss rwol f'każijiet transkonfinali importanti

u ser jipprovdi kooperazzjoni u teħid konġunt tad-deċiżjonijiet bejn diversi awtoritajiet tal-protezzjoni tad-data kkonċernati.

It-test jikkjarifika li t-teħid konġunt tad-deċiżjonijiet ser jiġi adottat mill-awtorità tal-protezzjoni tad-data li qiegħda fl-aħjar pożizzjoni biex tagħti l-aktar protezzjoni effettiva mill-perspettiva tas-suġġett tad-data.

il-prinċipji ġenerali

tal-ipproċessar tad-data, il-Ministri approvaw sett ta' prinċipji għal ipproċessar tad-data

legali, ġust u trasparenti

Saret enfasi fuq l-ipproċessar ta' kategoriji speċjali ta' data personali.

It-test jinkludi wkoll miżuri għall-ipproċessar abbażi tal-kunsens.

Ir-riforma leġislattiva tal-protezzjoni tad-data għandha l-għan li toħloq

qafas tal-protezzjoni tad-data aktar rigoruż u koerenti

fl-UE, bl-appoġġ ta' infurzar b'saħħtu li jippermetti lill-ekonomija diġitali tiżviluppa fis-suq intern, l-individwi jikkontrollaw id-data tagħhom stess u jipprovdi ċertezza legali u prattika akbar għall-operaturi ekonomiċi u l-awtoritajiet pubbliċi.

Il-protezzjoni tad-data fl-Unjoni Ewropea hija

dritt fundamentali

Il-riforma tal-protezzjoni tad-data tal-UE għandha l-għan tiżgura

livell għoli ħafna ta' protezzjoni tad-data personali

Regolament Ġenerali dwar il-Protezzjoni tad-Data - Il-mekkaniżmu ta' punt uniku ta' servizz (Kapitoli VI u VII)

Regolament Ġenerali dwar il-Protezzjoni tad-Data - Prinċipji (Kapitolu II)

Riforma tal-protezzjoni tad-data

Ara l-paġna tal-laqgħa

Protezzjoni tad-data: Il-Kunsill jaqbel dwar il-prinċipji ġenerali u l-mekkaniżmu ta' "punt uniku ta' servizz"


It-Tnejn 16 ta' Marzu

17:00 Laqgħa mal-Ministru għall-Affarijiet Barranin tal-Latvja Edgars Rinkēvičs

It-Tlieta 17 ta' Marzu

13:00 Laqgħa mal-President tal-Kummissjoni Ewropea Jean-Claude Juncker (Berlaymont)

L-Erbgħa 18 ta' Marzu

15:00 Laqgħa mal-Prim Ministru tar-Repubblika Ċeka Bohuslav Sobotka (opportunità għal ritratti)

Il-Ħamis 19 ta' Marzu

08.30 Laqgħa mal-Prim Ministru tal-Ukrajna Arseniy Yatsniuk (opportunità għal ritratti)

09.30 Summit soċjali tripartitiku

12.30 Konferenza stampa tas-Summit soċjali tripartitiku

14.45 Laqgħa mal-Prim Ministru tal-Latvja Laimdota Straujuma

16.00 Kunsill Ewropew

Il-Ġimgħa 20 ta' Marzu

10:00 Kunsill Ewropew

Laqgħa tal-Kunsill Ewropew, 19-20 ta' Marzu 2015


Il-Kunsill estenda l-missjoni ta' taħriġ tal-UE fis-Somalja (EUTM Somalia) sal-31 ta' Diċembru 2016.

Sa mill-2010 il-missjoni ilha tipprovdi ħiliet bażiċi fit-tmexxija u taħriġ u pariri militari speċjalizzati dwar sistema ta' taħriġ militari li tappertjeni lis-Somalja.

EUTM Somalia kkontribwixxiet ukoll billi pprovdiet parir strateġiku lill-Ministeru tad-Difiża tas-Somalja u l-Forzi Armati Nazzjonali dwar l-iżvilupp tas-settur tas-sigurtà, fost l-oħrajn dwar it-tmexxija tal-persunal, l-ippjanar strateġiku u liġijiet marbutin mad-difiża.

Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, Federica Mogherini, qalet: "

Il-missjoni ta' taħriġ tal-UE diġà għamlet differenza reali fis-Somalja billi ħarrġet madwar 5000 truppa tas-Somalja.Bil-mod il-mod ser timxi lejn it-tagħlim ta' persuni Somali li jħarrġu, biex b'hekk l-Armata Nazzjonali tas-Somalja tkun tista' dejjem aktar tieħu f'idejha t-taħriġ tagħha stess

Dan ser jikkontribwixxi biex jappoġġa l-isforzi tas-Somalja biex iġibu sigurtà u stabbiltà fil-pajjiż

Matul il-mandat imġedded, il-pilastru konsultattiv tal-missjoni ser ikompli jissaħħaħ.

L-isforzi tal-EUTM kkontribwixxew għall-iżvilupp ta' kontroll pajżan fuq il-forzi armati u l-amministrazzjoni tal-Ministeru tad-Difiża, kif ukoll għat-tħejjija ta' Pjan ta' Difiża fi ħdan il-kuntest ġenerali ta' servizz pubbliku.

Il-fatt li l-missjoni ċċaqilqet mill-Uganda għal Mogadishu lejn il-bidu tal-2014 iffaċilita din il-ħidma bil-kbir.

EUTM Somalia hija parti mill-approċċ komprensiv tal-UE għas-Somalja, li jinkludi sforzi diplomatiċi, appoġġ għall-iżvilupp, għajnuna umanitarja kif ukoll impenn għas-sigurtà.

Hija tinkludi żewġ missjonijiet komplementari taħt il-Politika ta' Sigurtà u ta' Difiża Komuni tal-UE: L-Operazzjoni ATALANTA ta' EUNAVFOR li tikkontribwixxi għall-ġlieda kontra l-piraterija 'l barra mix-xtut tas-Somalja u EUCAP Nestor għall-iżvilupp tal-kapaċità ta' sigurtà marittima fil-Qarn tal-Afrika u l-Oċean Indjan tal-Punent.

EUTM Somalia ngħatat bidu f'Diċembru 2010 u ilha bbażata f'Mogadishu sa mill-2014.

Il-Brigadier Ġeneral Antonio Maggi, mill-Italja, inħatar Kmandant tal-Missjoni sa mit-8 ta' Marzu 2015, li fiha jmexxi grupp ta' 125 membru tal-persunal.

Skeda informattiva dwar EUTM Somalia, Ottubru 2014

Ara l-paġna tal-laqgħa

Somalja: L-UE testendi l-missjoni ta' taħriġ


Il-Kunsill nieda l-missjoni konsultattiva militari tal-UE fir-Repubblika Ċentru-Afrikana (EUMAM RCA), li stabbilixxa fid-19 ta' Jannar 2015.

Din għandha l-għan li tappoġġa lill-awtoritajiet Ċentru-Afrikani fit-tħejjija ta'

riforma tas-settur tas-sigurtà

fir-rigward tal-forzi armati tar-Repubblika Ċentru-Afrikana (FACA).

Ir-Rappreżentant Għoli tal-UE għall-Affarijiet Barranin u l-Politika ta' Sigurtà, Federica Mogherini, qalet: "L-UE tkompli bl-appoġġ komprensiv tagħha għall-istabbiltà u s-sigurtà fir-Repubblika Ċentru-Afrikana.

Esperti tal-UE issa se jappoġġaw it-tħejjijiet għar-riforma tas-settur tas-sigurtà.

Dan ser jgħin lir-Repubblika Ċentru-Afrikana taqleb paġna ġdida wara din il-kriżi tas-sigurtà."

F'kooperazzjoni mill-qrib mal-Missjoni Multidimensjonali Integrata tan-Nazzjonijiet Uniti għall-Istabbilizzazzjoni fir-Repubblika Ċentru-Afrikana (MINUSCA), din il-missjoni ser ikollha rwol importanti fit-tisħiħ tas-settur tas-sigurtà.

Fl-istess ħin, EUMAM RCA ser tagħti pariri lill-awtoritajiet militari tar-Repubblika Ċentrali Afrikana (RĊA) dwar ir-

riformi meħtieġa biex jittrasformaw il-forzi armati tar-RĊA

f'armata professjonista, ikkontrollata demokratikament u etnikament rappreżentattiva.

EUMAM RCA ser tappoġġa wkoll lil MINUSCA fit-twettiq tal-mandat fil-qasam tar-riforma tas-settur tas-sigurtà u l-proċess ta' skrutinju.

Esperti tal-UE, li ddaħħlu fil-Ministeru għad-Difiża tar-RĊA kif ukoll fl-Istat Maġġur, ser jagħtu pariri dwar il-ġestjoni tal-forzi militari kif ukoll dwar it-tħejjija ta' riforma sistemika futura tal-FACA.

Barra minn hekk, huma ser jipprovdu għarfien espert dwar il-kondizzjonijiet għal programm ta' taħriġ għall-forzi armati.

Abbażi ta' approċċ gradwali, u soġġetta għal deċiżjoni politika oħra, il-missjoni tista' twettaq ukoll taħriġ mhux operazzjonali limitat, sabiex jittejbu l-kondizzjonijiet għall-implimentazzjoni tar-riformi li jmiss.

EUMAM RCA tinsab fil-belt kapitali tal-pajjiż Bangui.

Il-Brigadier Ġenerali Dominique Laugel minn Franza nħatar Kmandant tal-Missjoni tal-UE għal grupp li jista' jkun fih sa 60 membru tal-persunal.

L-ispejjeż komuni tal-operazzjoni huma stmati għal €7.9 miljun għal 12-il xahar.

Il-missjoni hija parti mill-

appoġġ komprensiv tal-UE biex jerġa' jkun hemm l-istabbiltà fir-RĊA

Din qed isir fid-dawl tal-operazzjoni militari tal-UE li kkontribwixxiet għas-sigurtà f'Bangui, EUFOR RCA.

Dik l-operazzjoni temmet il-mandat tagħha

fil-15 ta' Marzu 2015

, bit-trasferiment tar-responsabbiltà lill-missjoni multidimensjonali integrata tan-NU fir-Repubblika Ċentru-Afrikana (MINUSCA).

Barra minn hekk, l-UE hija s-sieħeb ewlieni tal-pajjiż għall-iżvilupp u l-fornitur prinċipali tal-għajnuna umanitarja.

Hija ddedikat aktar minn €360 miljun ta' finanzjament ġdid b'rispons għall-kriżi fir-RĊA minn mindu bdiet fl-2013.

Matul is-snin, l-UE tat ukoll għajnuna għall-iżvilupp biex jissodisfaw il-ħtiġijiet bażiċi tan-nies l-aktar vulnerabbli.

Konklużjonijiet tal-Kunsill dwar ir-Repubblika Ċentru-Afrikana, 9 ta' Frar 2015

L-involviment tal-UE fir-Repubblika Ċentru-Afrikana

Ara l-paġna tal-laqgħa

Repubblika Ċentru-Afrikana: Il-missjoni konsultattiva militari tal-UE tirċievi l-approvazzjoni


Il-Kunsill jilqa', fil-kuntest tal-konklużjonijiet tiegħu tal-15 ta' Diċembru 2014, l-adozzjoni tal-Impenn bil-Miktub mill-Presidenza tal-BiH fid-29 ta' Jannar, l-iffirmar tiegħu mill-mexxejja tal-partiti politiċi u l-approvazzjoni sussegwenti fil-Parlament tal-Bożnija-Ħerzegovina fit-23 ta' Frar 2015 matul iż-żjara tar-RGħ Mogherini f'Sarajevo.

Wara li kkunsidra l-impenji hekk meħudin mill-Bożnija-Ħerzegovina, u f'konformità mal-konklużjonijiet tiegħu tal-15 ta' Diċembru 2014, il-Kunsill jinnota li l-kondizzjonijiet meħtieġa li jinsabu fihom ġew sodisfatti u jaqbel li jipproċedi bil-konklużjoni u d-dħul fis-seħħ tal-Ftehim ta' Stabbilizzazzjoni u Assoċjazzjoni mal-Bożnija-Ħerzegovina.

Il-Kunsill jappella lill-mexxejja tal-Bożnija-Ħerzegovina biex jirrispettaw bis-sħiħ l-impenji u l-obbligi tagħhom, inkluż dawk relatati mal-adattament tal-FSA li jmiss, u li jibqgħu impenjati mal-Unjoni Ewropea skont l-approċċ imġedded u jżommu l-momentum pożittiv permezz tal-iżvilupp ta' aġenda inizjali għal riformi f'konsultazzjoni mal-Unjoni Ewropea.

Din l-aġenda ta' riforma, li għandha tiġi żviluppata u implimentata wkoll f'konsultazzjoni mas-soċjetà ċivili, għandha tinkludi riformi skont il-kriterji ta' Kopenħagen u kwistjonijiet maqbula ta' funzjonalità (inkluż il-mekkaniżmu ta' koordinazzjoni tal-UE).

Biex applikazzjoni għal sħubija titqies mill-Unjoni Ewropea, ser ikun meħtieġ progress sinifikanti fl-implimentazzjoni ta' aġenda għar-riformi, inkluż il-"Patt għal Tkabbir u Impjiegi".

Ara l-paġna tal-laqgħa

Konklużjonijiet tal-Kunsill dwar il-Bożnija-Ħerzegovina


Wara sena minn meta sar ir-"referendum" illegali u illeġittimu u mill-annessjoni illegali sussegwenti tal-Krimea u Sevastopol mill-Federazzjoni Russa, l-Unjoni Ewropea tibqa' impenjata bis-sħiħ lejn is-sovranità u l-integrità territorjali tal-Ukrajna.

L-Unjoni Ewropea ma tirrikonoxxix u tkompli tikkundanna dan l-att ta' ksur tad-dritt internazzjonali.

L-annessjoni illegali tal-Krimea u Sevastopol mill-Federazzjoni Russa hija wkoll sfida diretta għas-sigurtà internazzjonali, b'implikazzjonijiet serji għall-ordni legali internazzjonali li jipproteġi l-unità u s-sovranità tal-istati kollha.

L-Unjoni Ewropea ser tkompli tkun impenjata biex timplimenta bis-sħiħ il-politika ta' nonrikonoxximent tagħha, inkluż permezz ta' miżuri restrittivi.

L-UE tappella mill-ġdid lill-Istati Membri tan-NU biex jikkunsidraw miżuri ta' nonrikonoxximent simili f'konformità mar-Riżoluzzjoni 68/262 tal-KSNU.

L-UE ttenni t-tħassib serju tagħha għaż-żieda kontinwa fil-preżenza militari u għad-deterjorazzjoni tas-sitwazzjoni tad-drittijiet tal-bniedem fil-peniżola tal-Krimea, inkluż iċ-ċaħda għal-libertà tal-espressjoni u l-persekuzzjoni ta' persuni li jagħmlu parti minn minoranzi.

L-UE ttenni l-appell tagħha li l-atturi internazzjonali tad-drittijiet tal-bniedem jingħataw aċċes sħiħ, liberu u mingħajr restrizzjoni għat-territorju kollu tal-Ukrajna, inklużi l-Krimea u Sevastopol.

Il-Pajjiżi Kandidati t-Turkija, l-Eks-Repubblika Jugoslava tal-Maċedonja*, il-Montenegro* u l-Albanija*, il-pajjiż tal-Proċess ta' Stabbilizzazzjoni u Assoċjazzjoni u kandidati potenzjali l-Bożnija-Ħerzegovina u l-pajjiżi tal-EFTA l-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u l-Georgia, jallinjaw ruħhom ma' din id-dikjarazzjoni.

*L-Eks-Repubblika Jugoslava tal-Maċedonja, il-Montenegro u l-Albanija jkomplu jkunu parti mill-Proċess ta' Stabbilizzazzjoni u Assoċjazzjoni.

Dan id-dokument hu disponibbli b'lingwi mhux tal-UE:

Ara l-paġna tal-laqgħa

Dikjarazzjoni mir-Rappreżentant Għoli f'isem l-UE dwar il-Krimea


L-UE tibqa' impenjata għall-kisba tal-paċi dejjiema, stabbiltà u sigurtà fis-Sirja, l-Iraq u r-reġjun usa', kif ukoll għall-ġlieda kontra t-theddida tal-ISIL/Da'esh.

Transizzjoni politika inklużiva fis-Sirja u governanza politika inklużiva fl-Iraq huma kruċjali għall-paċi u l-istabbiltà sostenibbli fir-reġjun.

L-UE ser tkompli tappoġġa r-rwol tal-Mibgħut Speċjali tan-NU Staffan de Mistura u l-isforzi tal-Gvern Iraqi biex jintlaħqu dawk l-objettivi.

F'dan ir-rigward, l-UE tfakkar il-Konklużjonijiet tal-Kunsill tal-20 ta' Ottubru, tal-15 ta' Diċembru 2014 kif ukoll tad-9 ta' Frar 2015.

L-UE tissottolinja li l-ġlieda kontra l-ISIL/Da'esh u gruppi terroristiċi oħra trid issir b'mod parallel mat-tiftix għal soluzzjonijiet politiċi dejjiema.

L-ISIL/Da'esh wettqet atti barbariċi kontra l-popli tas-Sirja u l-Iraq.

Huwa jikkostitwixxi theddida ċara lis-sħab tagħna fil-Lvant Nofsani, theddida lis-sigurtà internazzjonali inġenerali u lill-Ewropa direttament.

Huwa sponsorja attakki terroristiċi fuq artna u kontra ċ-ċittadini tagħna lil hinn minn xtutna.

L-UE ser tuża l-għodod rilevanti kollha tagħha biex tindirizza t-theddida tal-ISIL/Da'esh u l-ideoloġija vjolenti tiegħu.

Il-Kunsill jilqa' r-rispons tar-Rappreżentant Għoli/Viċi President għat-talba tiegħu għal strateġija reġjonali komprensiva għas-Sirja u l-Iraq kif ukoll għat-theddida tal-ISIL/Da'esh.

Il-Kunsill jadotta l-istrateġija reġjonali tal-UE għas-Sirja u l-Iraq kif ukoll għat-theddida tal-ISIL/Da'esh, ibbażata fuq il-Komunikazzjoni Konġunta

annessa tal-Kummissjoni Ewropea u r-Rappreżentant Għoli tal-UE għall-Affarijiet Barranin u l-Politika ta' Sigurtà u dawn il-Konklużjonijiet.

L-UE tikkundanna mingħajr riżervi l-attakki indiskriminati, l-atroċitajiet, il-qtil u l-abbużi tad-drittijiet tal-bniedem li saru mill-ISIL/Da'esh u gruppi terroristiċi oħra, b'mod partikolari kontra l-Insara u gruppi reliġjużi u etniċi oħra.

L-UE tissottolinja l-importanza li jiġi ppreservat il-karattru multietniku, multireliġjuż u multikonfessjonali tas-soċjetajiet Sirjani u Iraqini.

L-UE tappoġġa l-isforzi internazzjonali u l-inizjattivi li jindirizzaw dawn il-kwistjonijiet u f'dan ir-rigward tilqa' l-laqgħa Ministerjali li ser issir fil-Kunsill tas-Sigurtà tan-NU fis-27 ta' Marzu dwar il-vittmi ta' attakki u abbużi għal raġunijiet etniċi jew reliġjużi fil-Lvant Nofsani.

L-UE tikkundanna bil-qawwa l-atti ta' vjolenza u abbużi mwettqa kontra t-tfal, waqt li tinnota bi tħassib il-prattika tal-ISIL/Da'esh li jingaġġa tfal fl-unitajiet armati tiegħu, billi jisfurzawhom sabiex jipparteċipaw f'eżekuzzjonijiet u billi jiġu soġġetti għal forom differenti ta' pressjoni fiżika u psikoloġika.

L-UE tħeġġeġ lill-atturi internazzjonali kollha, b'mod partikolari l-pajjiżi fir-reġjun, biex jieħdu rwol kostruttiv fl-indirizzar tal-kriżi minħabba li l-impenn tagħhom hu meħtieġ sabiex ikun hemm stabbiltà reġjonali u internazzjonali u biex jinstabu soluzzjonijiet durabbli.

L-UE tappoġġa l-isforzi tal-Koalizzjoni Globali biex jiġġieldu kontra l-ISIL/Da'esh, inkluża l-azzjoni militari f'konformità mad-dritt internazzjonali.

Hija tfakkar li l-azzjoni militari f'dan il-kuntest hija meħtieġa iżda mhux suffiċjenti biex tegħleb lill-ISIL/Da'esh.

Hija ser tikkoordina mill-qrib mas-sħab internazzjonali fil-qafas tal-gruppi ta' ħidma tal-Koalizzjoni Globali dwar l-istabbilizzazzjoni, counter-messaging strateġiku, ġellieda terroristi barranin, il-ġlieda kontra l-finanzjament tat-terroriżmu u l-azzjoni militari.

Hija ser tikkontribwixxi wkoll għall-implimentazzjoni tar-Riżoluzzjonijiet tal-Kunsill tas-Sigurtà tan-NU 2161, 2170, 2178, 2199, u riżoluzzjonijiet rilevanti oħra.

Dan ser jinkludi l-miżuri ta' sigurtà li jidhru fl-istrateġija tal-UE, tas-Sirja u tal-Iraq kontra t-terroriżmu/ġellieda barranin approvata mill-Kunsill fl-20 ta' Ottubru 2014, li hija parti integrali tal-istrateġija reġjonali tal-UE.

L-UE tappella lill-istati kollha biex jikkonformaw mar-Riżoluzzjonijiet 2161 u 2199 tal-Kunsill tas-Sigurtà tan-NU sabiex jiżguraw li l-ebda fondi, assi finanzjarji oħra jew riżorsi ekonomiċi ma jitpoġġew għad-dispożizzjoni, direttament jew indirettament, miċ-ċittadini tagħhom jew minn persuni fit-territorju tagħhom għall-benefiċċju tal-ISIL/Da'esh, Al-Qaida u gruppi affiljati.

Fl-implimentazzjoni tal-istrateġija, l-UE ser tiffoka l-isforzi tagħha fuq oqsma ta' politika fejn hi għandha valur miżjud fir-rigward tal-attivitajiet tal-Istati Membri.

Fl-insegwiment tal-azzjonijiet ta' politika tagħha, l-UE ser taġixxi f'koordinazzjoni mill-qrib u ser tfittex komplementarjetà mal-miżuri implimentati minn sħab internazzjonali u reġjonali oħra, u l-gvern tal-Iraq.

L-UE ser tintegra l-emanċipazzjoni tan-nisa u l-parteċipazzjoni sħiħa u effettiva tagħhom bħala objettiv ewlieni fl-isforzi kollha li ser jiġu appoġġati skont l-istrateġija, f'konformità mar-Riżoluzzjoni 1325 tal-Kunsill tas-Sigurtà tan-NU u riżoluzzjonijiet relatati.

Soluzzjonijiet politiċi sostenibbli jew strateġiji effettivi kontra t-terroriżmu u l-estremiżmu vjolenti ma jistgħux jitwettqu mingħajr il-parteċipazzjoni attiva tan-nisa f'dawn l-isforzi.

L-UE ser tagħti attenzjoni speċjali lill-vjolenza u l-insigurtà li jiffaċċjaw in-nisa u l-bniet fil-qasam, u appellat għall-waqfien immedjat tal-vjolenza sesswali u sessista kollha.

L-għajnuna umanitarja u l-assistenza fit-tul ser jibqgħu pilastri importanti tar-rispons tal-UE għall-konsegwenzi tal-kriżi, bl-għajnuna umanitarja tiffoka b'mod partikolari fuq l-aktar gruppi vulnerabbli inklużi t-tfal.

L-assistenza umanitarja għandha tibqa' distinta mill-operazzjonijiet militari u tilħaq lill-popli kollha fil-bżonn, irrispettivament mill-affiljazzjoni politika, reliġjuża, etnika jew oħrajn tagħhom jew il-pożizzjoni ġeografika tagħhom, ibbażata biss fuq il-ħtiġijiet u titwassal fir-rispett sħiħ tal-prinċipji umanitarji tan-newtralità, l-imparzjalità, l-umanità u l-indipendenza kif minquxa fil-Kunsens Ewropew dwar l-Għajnuna Umanitarja.

Hija ser tibqa' strettament separata minn u mhux subordinata minn linji oħra ta' azzjonijiet tal-UE.

L-UE tinnota bi tħassib kbir li l-aċċess għal dawk fil-bżonn qed jonqos.

L-UE tappella lill-partijiet kollha biex jirrispettaw id-dritt internazzjonali, inkluż id-dritt internazzjonali umanitarju u dwar id-drittijiet tal-bniedem, u biex f'kull ħin jiżguraw il-protezzjoni tal-popolazzjoni ċivili u l-faċilitajiet mediċi u l-aċċess sikur, bla xkiel għall-popli kollha fil-bżonn.

L-UE tikkundanna l-attakki kollha fuq il-ħaddiema umanitarji u l-attentati biex jiġi ristrett l-aċċess umanitarju.

L-UE tikkundanna bil-qawwa l-qerda intenzjonata tal-wirt arkeoloġiku u kulturali min-naħa tal-ISIL/Da'esh fis-Sirja u l-Iraq u l-ideoloġija estremista warajha, filwaqt li tinnota li azzjonijiet bħal dawn jistgħu jammontaw għal delitt tal-gwerra skont l-Istatut ta' Ruma tal-Qorti Kriminali Internazzjonali.

L-UE hija impenjata sabiex tgħin jiġi dokumentat u protett il-wirt tas-Sirja u l-Iraq filwaqt li tieħu l-passi xierqa f'konformità mal-UNSCR 2199 sabiex tipprevjeni l-kummerċ illegali tal-proprjetà kulturali, filwaqt li tinnota li traffikar illeċitu bħal dan ta' artefatti kulturali, jikkontribwixxi direttament sabiex jiffinanzja lill-ISIL/Da'esh u organizzazzjonijiet terroristiċi oħra.

L-UE tfaħħar l-isforzi konsiderevoli tal-pajjiżi kollha li qed joffru kenn u protezzjoni lir-refuġjati.

Hija ser tagħmel kull sforz biex tgħinhom jipprovdu protezzjoni u assistenza lir-refuġjati u lill-komunitajiet ospitanti vulnerabbli, biex jibnu r-reżiljenza u jikkonformaw mal-liġi internazzjonali, l-istandards, il-konvenzjonijiet u l-prinċipji umanitarji, inkluż permezz tal-Fond Fiduċjarju Reġjonali l-ġdid tal-Unjoni Ewropea b'rispons għall-kriżi tas-Sirja (il-Fond Madad) li hu miftuħ għad-donaturi kollha.

Il-Fond Madad ser jopera f'koordinazzjoni mill-qrib ma' mekkaniżmi eżistenti ta' finanzjament u f'konformità mal-ippjanar nazzjonali u internazzjonali rilevanti, li jirrispondu għall-prijoritajiet stabbiliti fil-Pjan Reġjonali tan-NU għar-Refuġjati u r-Reżiljenza, biex jiġi appoġġat rispons internazzjonali effettiv għall-kriżi.

L-UE tibqa' konxja b'mod sħiħ mill-isfidi tas-sigurtà enormi li l-kriżi tippreżenta lir-reġjun, b'mod partikolari lil-Libanu u l-Ġordan.

L-UE tissottolinja l-importanza tal-appoġġ kontinwu tal-UE u tal-Istati Membri, u ttenni l-impenn tagħha biex tfittex modi kif issaħħaħ dan l-appoġġ għaż-żewġ pajjiżi biex jilqgħu dawk l-isfidi.

Il-Kunsill ser jaħdem mas-SEAE u l-Kummissjoni fi ħdan il-kompetenzi rispettivi tagħhom lejn l-implimentazzjoni ppjanata, rapida u koordinata tal-istrateġija inkluż permezz ta' skambji tal-aħjar prattika u informazzjoni.

Hija ser tagħmel kull sforz biex timmobilizza assistenza adegwata fil-livell bilaterali b'żieda mal-pakkett ta' assistenza ta' EUR 1 biljun mill-baġit tal-UE, sabiex tipprovdi rispons kollettiv sostanzjali għall-implimentazzjoni tal-istrateġija.

Il-Kunsill, is-SEAE u l-Kummissjoni ser jimmonitorjaw l-implimentazzjoni tal-istrateġija inkluż permezz ta' rapport ta' kull sitt xhur.

Sirja

Hekk kif il-konflitt Sirjan jidħol fil-ħames sena tiegħu, l-UE ttenni li soluzzjoni dejjiema teħtieġ proċess politiku inklużiv immexxi mis-Sirjani li jwassal għal transizzjoni, abbażi tal-Komunikat ta' Ġinevra tat-30 ta' Ġunju 2012 u f'konformità mar-Riżoluzzjonijiet rilevanti tal-KSNU biex tinżamm l-unità, is-sovranità u l-integrità territorjali tal-pajjiż.

Ma jistax ikun hemm paċi dejjiema fis-Sirja dment li ma jiġux indirizzati l-ilmenti u l-aspirazzjonijiet leġittimi tal-komponenti kollha tas-soċjetà Sirjana.

Il-gwerra kiefra tar-reġim ta' Assad kontra niesu stess, il-ksur enormi tad-drittijiet tal-bniedem u t-tfixkil sistematiku kontra r-riformi demokratiċi kkontribwixxew bil-qawwi biex jistgħana l-ISIL/Da'esh.

Il-vjolenza intollerabbli mwettqa mill-ISIL/Da'esh u gruppi terroristiċi oħra, bħal Jabhat al-Nusra, kif ukoll il-milizji differenti preżenti fis-Sirja żżid mat-tbatija umana konsiderevoli.

Konsegwenza tal-politiki u l-azzjonijiet tiegħu, ir-reġim ta' Assad ma jistax ikun sħab fil-ġlieda kontra l-ISIL/Da'esh.

L-UE ttenni l-appoġġ sħiħ tagħha lill-Mibgħut Speċjali tan-NU għas-Sirja Staffan de Mistura biex jinkiseb tnaqqis strateġiku fl-eskalazzjoni tal-vjolenza li għandu jtaffi t-tbatija tal-poplu bħala bażi għal proċess politiku sostenibbli u inklużiv li jwassal għal tranżizzjoni li tilħaq l-aspirazzjonijiet tal-poplu kollu Sirjan.

L-UE tappella lill-partijiet Sirjani kollha biex juru impenn ċar u konkret għal dan il-proċess.

L-UE tħeġġeġ lil dawk li għandhom influwenza fuq il-partijiet, u partikolarment fuq ir-reġim ta' Assad, biex jagħmlu pressjoni fuqhom biex itemmu l-vjolenza kollha u jimpenjaw ruħhom b'mod kostruttiv fil-proċess.

L-UE tikkundanna bil-qawwa l-eskalazzjoni tal-vjolenza mir-reġim ta' Assad inkluż f'Aleppo li thedded l-isforzi ta' De Mistura.

L-UE tinsab lesta biex tipprovdi appoġġ prattiku immedjat lill-istabbiliment tal-iffriżar lokali tal-ostilità f'konformità mad-dritt umanitarju internazzjonali f'Aleppo u bnadi oħra.

Hija ser tfittex ukoll modi biex issaħħaħ aktar l-appoġġ attwali tagħha għall-governanza u l-amministrazzjoni lokali, għar-restawr ta' servizzi bażiċi u għar-ritorn għan-normalità fiż-żoni ta' vjolenza mnaqqsa inkluż permezz tal-Fond Fiduċjarju għall-Irkupru tas-Sirja (SRTF) li diġà huwa operazzjonali u li qed jopera minn Gaziantep.

L-UE tissottolinja l-importanza tal-preservazzjoni tal-istrutturi u l-funzjonijiet tal-istat, sabiex jiġu żgurati s-sigurtà, l-ordni u l-provvediment ta' servizzi bażiċi lill-poplu tas-Sirja.

L-UE hija determinata li tappoġġa l-isforzi kollha biex tinkiseb soluzzjoni politika b'kunsens reċiproku bbażat fuq il-Communique ta' Ġinevra tat-30 ta' Ġunju 2012 u f'konformità mar-Riżoluzzjonijiet rilevanti tal-KSNU.

Biex jinkisbu dawn ir-riżultati, dawn l-isforzi għandhom ikunu inklużivi, jinvolvu lin-nisa u s-soċjetà ċivili, koordinati u akkompanjati minn miżuri għall-bini tal-fiduċja bħat-tmiem tal-bumbardamenti indiskriminati, b'mod partikolari bil-bombi f'forma ta' bittija (barrel bombs), u tad-detenzjonijiet arbitrarji.

L-UE ser tinkoraġġixxi b'mod attiv lil membri tal-komunità internazzjonali b'influwenza fuq il-partijiet Sirjani, biex jieħdu responsabbiltà speċjali għall-iżgurar tas-suċċess ta' tali sforzi.

L-oppożizzjoni moderata kemm ġewwa kif ukoll barra mis-Sirja għandha rwol kruċjali fil-qafas ta' dan il-proċess.

Huwa element kruċjali kemm ta' soluzzjoni politika futura kif ukoll fil-ġlieda kontra l-gruppi estremisti fuq il-post.

L-UE tilqa' u tinkoraġġixxi l-isforzi ulterjuri mill-Koalizzjoni Nazzjonali għall-Forzi Sirjani Rivoluzzjonarji u tal-Oppożizzjoni (SOC) biex tgħin lil gruppi moderati jingħaqdu bi strateġija komuni sabiex joffru alternattiva lill-poplu Sirjan.

Hija ser tkompli tappoġġa l-isforzi kollha għal dan il-għan.

L-UE ser issostni l-appoġġ politiku u prattiku għall-oppożizzjoni moderata.

L-UE ser tkompli bil-politika tagħha li timponi sanzjonijiet addizzjonali kontra r-reġim u dawk li jappoġġawh, sakemm tibqa' għaddejja r-repressjoni.

F'dan ir-rigward, hija tfakkar li aktar kmieni dan ix-xahar l-UE elenkat 13-il individwu u entità addizzjonali fil-kuntest tal-miżuri restrittivi tagħha marbuta mas-sitwazzjoni fis-Sirja.

Ir-rapporti ta' ksur serju, mifrux u sistematiku tad-drittijiet tal-bniedem u ta' abbużi u vjolenza settarja huma kwistjoni ta' tħassib gravi.

L-UE tilqa' d-disa' rapport tal-Kummissjoni ta' Inkjesta tan-NU, u tikkundanna r-reati kontra l-umanità u l-ksur u l-abbużi tad-drittijiet tal-bniedem deskritti fih, imwettqa b'mod partikolari mir-reġim ta' Assad u gruppi terroristiċi.

L-UE tappoġġa t-tiġdid tal-mandat tal-Kummissjoni ta' Inkjesta.

Hija tappoġġa wkoll id-dokumentazzjoni ta' reati fis-Sirja biex jiġi żgurat li l-awturi kollha jinżammu responsabbli.

L-UE ttenni t-talba tagħha lill-Kunsill tas-Sigurtà biex jirreferi s-sitwazzjoni tas-Sirja lill-Qorti Kriminali Internazzjonali.

L-UE tilqa' r-Riżoluzzjoni tas-Sigurtà tan-NU 2209 u d-dispożizzjonijiet tal-Kapitolu VII tagħha li jikkundannaw bl-aktar mod qawwi kull użu ta' kimika tossika, bħall-kloru, bħala arma fis-Sirja.

L-UE itenni l-kundanna tagħha tal-użu tal-gass tal-kloru bħala arma kimika mir-reġim ta' Assad, li jikkostitwixxi vjolazzjoni sfaċċata tad-dritt internazzjonali u jista' jammonta għal delitt tal-gwerra u delitt kontra l-umanità.

L-UE tisħaq li dawk kollha responsabbli għal tali atti orribbli għandhom jinżammu responsabbli.

L-UE tappella lir-reġim ta' Assad jestendi l-kooperazzjoni sħiħa lill-missjoni ta' tiftix tal-fatti tal-Organizzazzjoni għall-Projbizzjoni ta' Armi Kimiċi (OPCW).

L-UE ttenni li tinsab lesta tappoġġa azzjonijiet previsti skont din ir-riżoluzzjoni u dawk preċedenti.

L-UE tinnota bi tħassib serju li l-ħtiġijiet umanitarji jkomplu jiżdiedu waqt li l-aċċess għal persuni vulnerabbli jiffaċċja għadd li qed jikber ta' limiti.

L-UE tikkundanna l-intransiġenza kontinwa tar-reġim ta' Assad dwar l-aċċess umanitarju u l-użu ta' proċeduri amministrattivi li jxekklu t-twassil rapidu u sostnut tal-għajnuna, inkluż materjal mediku.

L-UE ttenni l-appell tagħha lill-partijiet kollha, b'mod partikolari r-reġim ta' Assad biex jimplimentaw b'mod sħiħ id-dispożizzjonijiet tar-Riżoluzzjonijiet 2139, 2165 u 2191 tal-Kunsill tas-Sigurtà tan-Nazzjonijiet Uniti.

L-UE ser tfittex iżżid l-implimentazzjoni ta' dawk ir-Riżoluzzjonijiet għat-twassil ta' assistenza transkonfinali u fuq kull naħa tal-konflitt sabiex tgħin lil dawk is-Sirjani l-aktar dispratament fil-bżonn.

L-UE tikkundanna wkoll l-assedji kontinwi fuq persuni ċivili u tfakkar fir-responsabbiltà primarja tar-reġim li jiżgura l-protezzjoni tal-popolazzjoni proprja tiegħu.

L-UE tinsab ferm imħassba li l-ISIL/Da'esh affettwa b'mod sinifikanti l-preżenza u l-operazzjoni ta' aġenziji u atturi umanitarji fit-Tramuntana tas-Sirja, u b'hekk ikkomprometta l-funzjoni umanitarja tagħhom.

L-UE u l-Istati Membri tagħha huma l-akbar kontributuri għar-rispons internazzjonali għall-kriżi tas-Sirja, wara li s'issa mmobilizzaw aktar minn EUR 3.2 biljun għal għajnuna u assistenza għall-irkupru lil dawk affettwati mill-konflitt ġewwa s-Sirja u r-refuġjati u l-komunitajiet ospitanti fil-pajjiżi ġirien il-Libanu, il-Ġordan, l-Iraq u t-Turkija.

Qabel it-tielet konferenza internazzjonali ta' donaturi għal għajnuna umanitarja għas-Sirja li ser issir fil-Kuwajt fil-31 ta' Marzu, il-Kunsill itenni l-impenn tal-Istati Membri li, flimkien mal-pakkett finanzjarju tal-Kummissjoni Ewropea, jippreżentaw wegħdiet sostanzjali ta' fondi ġodda umanitarji u għall-iżvilupp li jirriflettu l-iskala u n-natura fit-tul tal-kriżi.

Il-Kunsill jappella wkoll lis-sħab internazzjonali kollha biex jippreżentaw ukoll wegħda sostanzjali fil-Kuwajt u fit-terminu aktar fit-tul biex itejbu wkoll il-livell u l-prevedibbiltà tal-appoġġ rispettiv tagħhom għall-poplu affettwat mill-kriżi tas-Sirja fir-reġjun.

L-UE ttenni l-appoġġ determinat tagħha lejn l-unità, is-sovranità u l-integrità territorjali tal-Iraq.

Hija tissottolinja wkoll l-appoġġ qawwi tagħha għall-Gvern tal-Iraq, immexxi mill-Prim Ministru al-Abadi, u tilqa' l-impenn tal-gvern biex ikompli r-riformi u djalogu komprensiv bil-ħsieb li jinkisbu l-inklużività, ir-rikonċiljazzjoni nazzjonali u l-paċi u l-istabbiltà fit-tul, u f'dan il-kuntest tilqa' l-progress konkret li sar f'diversi oqsma, inkluża l-adozzjoni tal-baġit.

L-UE tappella lill-Gvern u l-Kunsill tar-Rappreżentanti biex iżidu l-isforzi tagħhom ta' riforma sabiex jiksbu b'mod rapidu progress effettiv.

Hija tissottolinja l-importanza tal-qbil dwar it-trasferiment tad-dħul u ż-żejt bejn il-Gvern Federali tal-Iraq u l-Gvern tar-Reġjun tal-Kurdistan u tappella lit-tnejn li huma biex jirriżolvu kwistjonijiet pendenti oħra b'mod kostruttiv.

Hija tappella lill-pajjiżi tar-reġjun biex jappoġġaw lill-Gvern tal-Iraq fl-isforzi tiegħu biex jirristawra l-paċi u l-istabbiltà dejjiema fl-Iraq.

L-UE tiddeplora l-preżenza kontinwa u l-azzjonijiet brutali tal-ISIL/Da'esh fl-Iraq, u tinsisti li l-kriżi politika u ta' sigurtà sottostanti fl-Iraq għandha tiġi indirizzata sabiex jinqered l-ISIL/Da'esh u tinkiseb l-istabbiltà fit-tul.

Hija tħeġġeġ lill-komponenti kollha tas-soċjetà tal-Iraq biex jingħaqdu flimkien fil-ġlieda kontra l-ISIL/Da'esh.

Ir-rapporti ta' ksur serju, mifrux u sistematiku tad-drittijiet tal-bniedem, ta' abbużi u vjolenza settarja huma kwistjoni ta' tħassib serju.

L-UE tissottolinja l-importanza tar-rispett sħiħ għad-dritt internazzjonali, id-drittijiet tal-bniedem u l-istat tad-dritt fl-istabilizzazzjoni tal-Iraq.

Hija tikkundanna l-qtil extraġudizzjarju mwettaq minn gruppi armati differenti, kif irrappurtat reċentement, u tfakkar li l-ġlieda kontra t-terroriżmu tista' tkun ta' suċċess biss jekk titwettaq b'rispett sħiħ għad-drittijiet tal-bniedem internazzjonali.

Hija tisħaq dwar il-ħtieġa tal-bini mill-ġdid ta' Forzi tas-Sigurtà Iraqini inklużivi u kkontrollati demokratikament u tissottolinja li l-gruppi armati kollha għandhom jaqgħu taħt il-kmand u l-kontroll tal-istat tal-Iraq, u li dawk li wettqu l-ksur u l-abbużi għandhom jinżammu responsabbli.

L-UE ttenni l-appell tagħha lill-Iraq biex jaderixxi mal-Istatut ta' Ruma.

L-UE tappella lill-Gvernijiet tal-Iraq, kif ukoll il-Gvern tar-Reġjun tal-Kurdistan, biex jagħmel l-isforzi possibbli kollha biex jiżgura li l-għajnuna umanitarja titwassal lill-persuni spostati f'pajjiżhom (IDPs) u lir-refuġjati kollha f'konformità mad-dritt internazzjonali u l-prinċipji umanitarji.

L-UE tinkoraġġixxi lill-awtoritajiet rilevanti kollha biex isaħħu l-isforzi attwali tar-reġistrazzjoni tal-IDPs u joffru protezzjoni ugwali lill-komunitajiet etniċi u reliġjużi kollha li huma parti mis-soċjetà tal-Iraq, kif ukoll lil refuġjati Sirjani.

Hija tenfasizza l-importanza li l-koordinazzjoni ċivili-militari tissaħħaħ kif adatt f'konformità mad-dritt umanitarju.

Fl-2014, l-UE u l-Istati Membri tagħha kienu t-tieni l-akbar donaturi umanitarji fir-rispons għall-kriżi fl-Iraq, wara li pprovdew EUR 163 miljun f'għajnuna umanitarja urġenti.

L-UE ser iżżid l-isforzi umanitarji fl-2015.

L-UE twiegħed l-appoġġ sħiħ tagħha għall-isforzi tal-Gvern tal-Iraq, kif ukoll il-Gvern tar-Reġjun tal-Kurdistan, fit-twettiq tar-riformi meħtieġa fi spettru wiesa' ta' setturi.

L-UE tesprimi l-impenn tagħha li taħdem mill-qrib mas-sħab Iraqini bl-użu tal-istrumenti disponibbli tagħha kollha, kif jinsab fil-Komunikazzjoni Konġunta, inkluż permezz tal-Ftehim ta' Sħubija u Kooperazzjoni bejn l-UE u l-Iraq, l-inizjattivi ta' rikonċiljazzjoni u bini tal-paċi, il-miżuri ta' trasparenza u responsabbiltà, inkluż fis-settur tas-sigurtà u s-sistema ġudizzjarja li jeħtieġu jissaħħu, it-twassil ta' assistenza għall-iżvilupp, u l-kooperazzjoni kontra t-terroriżmu.

Barra minn hekk, l-UE u l-Istati Membri jibqgħu impenjati li jipprovdu assistenza fit-tul.

Strateġija reġjonali tal-UE għas-Sirja u l-Iraq kif ukoll għat-theddida tal-ISIL/Da'esh

Din ir-riżorsa bħalissa hi disponibbli biss bil-lingwa jew il-lingwi li ġejjin:

Ara l-paġna tal-laqgħa

Konklużjonijiet tal-Kunsill dwar l-istrateġija reġjonali tal-UE għas-Sirja u l-Iraq kif ukoll għat-theddida tal-ISIL/Da'esh


Il-Kunsill japprova d-Dikjarazzjoni tal-Kopresidenti tal-Konferenza ta' Brussell dwar l-Ebola - "Minn Stat ta' Emerġenza għall-Irkupru" tat-3 ta' Marzu 2015.

Filwaqt li jfakkar fil-konklużjonijiet tiegħu ta' Ottubru u Novembru 2014 u filwaqt li jirrikonoxxi r-rwol ewlieni li għandhom l-Unjoni Ewropea (UE) u l-Istati Membri tagħha bħala donaturi prinċipali fir-rispons għall-kriżijiet min-naħa tal-komunità internazzjonali, il-Kunsill itenni l-impenn sod tiegħu biex tintemm l-epidemija tal-Ebola billi n-numru ta' każijiet jonqos għal żero u biex dan in-numru jinżamm permezz ta' għajnuna ta' emerġenza kontinwa u adatta u permezz ta' appoġġ għall-pjanijiet ta' rkupru.

Hu jtenni l-istima tiegħu għall-eroiżmu ta' dawk kollha fil-livell nazzjonali u internazzjonali li wieġbu biex għenu fl-indirizzar tal-epidemija fil-post u għas-sagrifiċċju li għamlu u jagħraf il-kontribut tal-missjonijiet diplomatiċi tal-UE fil-pajjiżi milqutin.

Il-Kunsill jissottolinja l-importanza li l-finanzjament li fadal b'rabta mal-emerġenza u l-irkupru, li ġie mwiegħed sal-lum, jiġi żburżat mingħajr dewmien u b'mod ikkoordinat u b'mod partikolari biex tiġi koperta d-diskrepanza immedjata fil-finanzjament ta' USD 400 miljun għall-azzjonijiet tal-aġenziji tan-Nazzjonijiet Uniti (NU) u l-appoġġ addizzjonali meħtieġ għal prijoritajiet marbutin mal-irkupru bikri u l-istat ta' tħejjija reġjonali.

Il-Kunsill jistieden lill-Kummissjoni u lill-Istati Membri biex jikkontribwixxu għal dawn ir-rekwiżiti, inkluż permezz ta' żburżar rapidu tal-bqija ta' EUR 1.3 biljun li wiegħdu l-UE u l-Istati Membri tagħha, u li għadhom mhumiex kompletament impenjati.

Huwa jappella wkoll għal kooperazzjoni u koordinazzjoni kontinwa fost l-atturi involuti fir-rispons u l-irkupru li għaddejjin bħalissa biex jiġi żgurat l-aħjar użu effiċjenti tar-riżorsi.

Il-Kunsill jinnota l-Laqgħat li jmiss tar-Rebbiegħa bejn il-Grupp tal-Bank Dinji u l-FMI, is-segwitu tas-Sessjoni Speċjali dwar l-Ebola tal-Bord Eżekuttiv tal-Organizzazzjoni Dinjija tas-Saħħa (WHO) li għandu jiġi diskuss fil-laqgħa li jmiss tal-Assemblea tal-WHO, il-laqgħa li ser tiġi ospitata mis-Segretarju Ġenerali tan-NU f'Mejju u l-laqgħa li jmiss, prevista għal Ġunju, tal-Unjoni Afrikana (UA).

L-UE u l-Istati Membri tagħha, f'kooperazzjoni mill-qrib mal-pajjiżi milqutin ser ikomplu jikkontribwixxu favur il-prijoritajiet marbutin mal-irkupru fuq perijodu ta' żmien itwal.

Dan għandu jinkludi l-bini mill-ġdid ta' sistemi tal-kura tas-saħħa u soċjali sostenibbli, anke sabiex terġa' tinkiseb il-fiduċja tal-popolazzjonijiet, kif ukoll għall-konsolidazzjoni tal-paċi u l-bini tal-istat.

Il-Kummissjoni tan-NU għall-Konsolidazzjoni tal-Paċi u l-Patt Ġdid ser ikomplu jipprovdu pjattaformi importanti għal koordinazzjoni internazzjonali u biex tiġi żviluppata strateġija koerenti li torbot l-aspetti ta' żvilupp, ta' sigurtà u dawk politiċi, inkluż l-irkupru post-Ebola.

Il-Kunsill jissottolinja l-importanza tal-impenji tal-Kopresidenti biex itejbu l-governanza lokali u nazzjonali, it-trasparenza u s-sens ta' responsabbiltà, li jipprevedu riżultati aktar inklużivi u effettivi fl-għoti tas-servizzi liċ-ċittadini, inkluż l-aċċess ta' kulħadd għas-saħħa u l-edukazzjoni, u biex jiġi indirizzat il-piż partikolari fuq in-nisa u l-bniet bħala riżultat tal-kriżi.

Il-Kunsill jinnota t-tagħlimiet meħuda u l-impenn tal-Kopresidenti u s-sħab fit-tisħiħ tal-istat ta' tħejjija fil-livell lokali, nazzjonali, reġjonali u globali, inklużi l-mekkaniżmi ta' sorveljanza tal-mard u ta' twissija bikrija tad-diżastri għall-prevenzjoni, l-identifikazzjoni u t-trażżin ta' tifqigħat fil-futur.

Il-Kunsill ifakkar fl-istedina tiegħu lill-Kummissjoni, flimkien mal-Istati Membri, biex jesploraw l-istabbiliment ta' grupp ta' riżerva ta' esperti mis-settur tas-saħħa fuq bażi volontarja, għal mobilizzazzjoni rapida u mmirata, permezz tal-Mekkaniżmu tal-UE għall-Protezzjoni Ċivili.

Għandhom ikomplu l-isforzi internazzjonali, f'kooperazzjoni mal-industrija farmaċewtika, biex tingħata spinta lir-riċerka u l-iżvilupp bil-għan tal-iżvilupp u l-approvazzjoni ta' vaċċini, trattamenti u testijiet rapidi.

Il-Kunsill jinnota li għad hemm lok biex l-UE u l-Istati Membri tagħha jibqa' jkollhom rwol ewlieni fl-għoti ta' appoġġ għall-kooperazzjoni fir-reġjun milqut biex l-Ebola tintemm u biex jiġi żgurat li ma terġax titfaċċa, inkluż permezz tal-Unjoni tax-Xmara Mano, l-ECOWAS, l-UA u s-sistema tan-NU, b'mod partikolari l-WHO.

Il-Kunsill jistieden lill-Koordinatur tal-UE għall-Ebola biex ikompli jaħdem mas-Servizz Ewropew għall-Azzjoni Esterna u s-servizzi tal-Kummissjoni, flimkien mal-Istati Membri, biex jesplora l-opzjonijiet f'dan ir-rigward.

Ara l-paġna tal-laqgħa

Konklużjonijiet tal-Kunsill dwar l-Ebola


Il-Kunsill ħatar lil

bħala Rappreżentant Speċjali tal-UE għall-proċess ta' paċi fil-Lvant Nofsani.

Il-kompiti tar-Rappreżentant Speċjali huma li jikkontribwixxi għal azzjonijiet u inizjattivi li jwasslu għal

riżoluzzjoni finali tal-kunflitt bejn l-Iżraeljani u l-Palestinjani, ibbażata fuq soluzzjoni ta' żewġ stati

Huwa se jiffaċilita l-kuntatt bejn il-partijiet u jikkontribwixxi għall-possibbiltà li jiġi stabbilit qafas ġdid għan-negozjati.

Fernando Gentilini, eks-direttur għall-Ewropa tal-Punent, il-Balkani tal-Punent u t-Turkija tas-Servizz Ewropew għall-Azzjoni Esterna, għandu karriera estensiva f'affarijiet barranin.

Minn Mejju 2011 sa Jannar 2012, huwa kien ir-Rappreżentant Speċjali tal-UE fil-Kosovo.

Is-Sur Gentilini se jassumi l-kariga tiegħu minnufih u huwa inizjalment maħtur sat-30 ta' April 2016.

Jinħatar Rappreżentant Speċjali ġdid tal-UE għall-proċess ta' paċi fil-Lvant Nofsani


Il-Kunsill ħatar lil

bħala r-Rappreżentant Speċjali tal-UE għall-Asja Ċentrali.

Ir-Rappreżentant Speċjali għandu l-inkarigu li

jippromwovi l-koordinament politiku tal-UE fl-Asja Ċentrali

, li jimmonitora l-implimentazzjoni tal-Istrateġija tal-UE għall-Asja Ċentrali u li jappoġġa s-sigurtà reġjonali fir-reġjun.

Is-Sur Burian, li sa ftit ilu kien Segretarju tal-Istat fil-Ministeru għall-Affarijiet Barranin tas-Slovakkja, għandu karriera estensiva fis-servizz diplomatiku Slovakk.

Il-pożizzjonijiet tiegħu jinkludu dawk ta' ambaxxatur għan-NATO u mibgħut għall-Istati Uniti tal-Amerika.

Is-Sur Burian se jibda l-ħidma tiegħu minnufih filwaqt li l-mandat tiegħu bħala Rappreżentant Speċjali tal-UE inizjalment jiskadi fit-30 ta' April 2016.

Maħtur Rappreżentant Speċjali ġdid tal-UE għall-Asja Ċentrali


It-Tlieta 21 ta' April 2015

10.45 Laqgħa mal-Primat tal-Knisja Ortodossa Ukrena tal-Patrijarkat ta' Kiev, il-Patrijarjka Philaret

15.30 Laqgħa mal-Prim Ministru tas-Serbja Aleksandar Vučić (opportunità għal ritratti - dikjarazzjonijiet għall-istampa ±16.00)

L-Erbgħa 22 ta' April 2015

09.30 Laqgħa mal-President tal-Kummissjoni tal-Unjoni Afrikana Dr Nkosazana Dlamini Zuma

Il-Ħamis 23 ta' April 2015

15.00 Laqgħa mal-Prim Ministru tal-Latvja Laimdota Straujuma

16.45 Laqgħa speċjali tal-Kunsill Ewropew dwar il-pressjonijiet migratorji fil-Mediterran

Il-Ħadd 26 ta' April 2015

Kamp ta' koncentrament Natzweiler-Struthof (Franza)

16.00 Parteċipazzjoni fiċ-ċerimonja ta' tifkira fl-okkażjoni tas-70 anniversarju tal-liberazzjoni tal-kamp ta' Struthof

Laqgħa speċjali tal-Kunsill Ewropew dwar is-sitwazzjoni fil-Mediterran, 23 ta' April 2015

Skeda tal-ġimgħa tal-President Donald Tusk


L-UE hija mħassba serjament bid-deterjorament kontinwu tas-sitwazzjoni umanitarja u tas-sigurtà fis-Sirja.

Il-kundizzjonijiet fil-kamp tar-refuġjati Palestinjan f'Yarmouk saru kritiċi u jeħtieġ li jiġu indirizzati bl-akbar urġenza.

Wara 3 snin ta' assedju mir-reġim Sirjan, il-mewġa reċenti ta' vjolenza f'Yarmouk minn partijiet differenti involuti fil-ġlieda qed tqiegħed il-popolazzjoni li tgħix fil-kamp f'riskju serju.

Iċ-ċaħda kontinwa ta' aċċess umanitarju għar-refuġjati li jgħixu fil-kamp ta' Yarmouk mir-reġim Sirjan u ġellieda oħra mhix aċċettabbli.

Il-partijiet kollha għandhom iwaqqfu l-ostilitajiet tagħhom biex jiżguraw aċċess umanitarju immedjat u bla kundizzjonijiet għal dawk fil-bżonn, u jipprovdu transitu bla periklu liċ-ċivili kollha li jixtiequ jitilqu mill-kamp, f'konformità mar-Riżoluzzjonijiet tal-UNSC 2139, 2165 u 2191.

Inħeġġu lill-partijiet kollha biex jużaw l-influwenza tagħhom fuq il-gruppi involuti fil-ġlieda biex jippermettu aċċess umanitarju immedjat u bla kundizzjonijiet u jipprovdu transitu bla periklu liċ-ċivili kollha li jixtiequ jitilqu minn Yarmouk.

Bħala l-UE, aħna nfaħħru l-UNRWA għall-ħidma importanti li qiegħda twettaq u ser inkomplu naħdmu flimkien mal-Kummissarju Ġenerali tal-UNRWA Pierre Krähenbühl, u s-sħab l-oħra kollha biex ngħinu ntaffu t-tbatija tan-nies l-aktar fil-bżonn.

Għal dak l-għan il-Kummissjoni Ewropea rrilaxxat fondi ta' emerġenza immedjati ta' EUR 2.5 miljun għal operazzjonijiet tal-UNRWA li jagħtu assistenza vitali lir-refuġjati Palestinjani fis-Sirja permezz ta' flus u oġġetti ta' għajnuna ta' emerġenza.

Barra minn hekk, u bħala parti mill-finanzjament umanitarju għas-Sirja għall-2015 tal-UE, l-appoġġ ser jiffaċilita rispons umanitarju rapidu biex jintlaħqu l-ħtiġijiet tal-familji vulnerabbli.

Dan il-finanzjament huwa disponibbli għall-partijiet kollha tas-Sirja affettwati mill-kunflitt, b'fokus speċifiku fuq il-vjolenza reċenti f'Yarmouk, Idlib, Dara'a u Aleppo.

Bħala l-UE, aħna nitolbu lill-Mibgħut Speċjali tan-NU Staffan de Mistura sabiex jaħdem mal-partijiet kollha għall-implimentazzjoni komprensiva tal-Communiqué ta' Ġinevra tat-30 ta' Ġunju 2012 li twassal għal transizzjoni politika ġenwina li tissodisfa l-aspirazzjonijiet leġittimi tal-poplu Sirjan u tippermettilu li jiddetermina b'mod indipendenti u demokratiku il-futur tiegħu stess.

Aħna ser inkomplu nappoġġaw b'mod sħiħ il-vittmi tal-kriżi tas-Sirja.

Dikjarazzjoni mir-Rappreżentant Għoli f'isem l-Unjoni Ewropea dwar is-sitwazzjoni fil-kamp tar-refuġjati Palestinjan ta' Yarmouk fis-Sirja


Il-manifatturi tat-trakkijiet u tal-karozzi tal-linja se jitħallew jaqbżu l-limiti attwali tat-tul u tal-piż sabiex jintużaw mudelli li se

jtejbu s-sikurezza tat-triq u l-effiċjenza fil-konsum tal-fjuwil

Dawn il-bidliet għad-direttiva tal-1996 dwar il-piżijiet u d-dimensjonijiet ġew adottati mill-Kunsill fl-20 ta' April 2015.

Vetturi bi profil ajrudinamiku

Profil ġdid

b'tondjatura fuq quddiem għall-kabini tat-trakkijiet se jnaqqas il-partijiet mhux viżibbli għas-sewwieqa kif ukoll ir-reżistenza tar-riħ.

Billi l-parti ta' quddiem se tkun ftit itwal, jista' wkoll ikollha żona għall-assorbiment ta' kolliżjoni li tassorbi l-enerġija u tnaqqas l-impatt ta' xi kolliżjoni.

Dan kollu jista' jgħin biex tissalva l-ħajja ta' bosta nies li jkunu mexjin fit-triq kif ukoll ċiklisti.

Derogi dwar it-tul se jippermettu wkoll li fuq wara tal-vettura jitwaħħlu

flaps ajrudinamiċi

li jistgħu jinġibdu 'l ġewwa jew jintwew.

It-tondjatura ta' quddiem kif ukoll il-flaps ta' wara se jtejbu l-effiċjenza tal-konsum tal-fjuwil mill-vettura.

Dan se jwassal għal iffrankar mit-trasportaturi u jnaqqas l-emissjonijiet li jagħmlu l-ħsara.

Vetturi bil-karatteristiċi l-ġodda se jkollhom jiġu approvati skont it-tip qabel ma jkunu jistgħu jitqiegħdu fis-suq.

Il-Kummissjoni se tipproponi l-bidliet meħtieġa għar-regoli attwali tal-approvazzjoni tat-tip.

Id-dispożizzjonijiet dwar l-apparat fuq wara se jibdew japplikaw malli jiġu adottati r-rekwiżiti tekniċi u operazzjonali.

Id-dispożizzjonijiet dwar id-disinn il-ġdid tal-kabini se jibdew japplikaw tliet snin wara li r-regoli rilevanti dwar l-approvazzjoni tat-tip ikunu daħlu fis-seħħ.

Novitajiet oħra

Se jiġi mħeġġeġ l-użu ta'

, bħall-elettriku u l-idroġenu, billi tiġi awtorizzata żieda fil-piż ta' mhux iktar minn tunnellata għal vetturi li jużaw dawk il-fjuwils.

piż massimu tax-xarabanks

se jiżdied b'1.5 tunnellati.

Il-piż il-ġdid se jakkomoda ż-żieda fil-piż medju tal-passiġġieri u l-bagalji tagħhom u tat-tagħmir il-ġdid impost mir-regolamenti tas-sikurezza.

Regoli ġodda dwar it-tul tal-vetturi li jittrasportaw ċerti kontejners fil-kuntest ta' operazzjoni

se jagħmluha aktar faċli biex jiġi kkombinat it-trasport bit-triq ma' modi oħra ta' trasport li għandhom inqas intensità ta' karbonju.

L-istati membri jridu jieħdu miżuri speċifiċi biex

jikkontrollaw il-vetturi għal tagħbija żejda

Id-dispożizzjonijiet dwar il-kontrolli tal-vetturi se japplikaw sitt snin wara d-dħul fis-seħħ tad-direttiva.

Vetturi twal ħafna: ebda bidla

regola attwali dwar vetturi twal ħafna

ma tinbidilx.

Dan ifisser li l-istati membri jistgħu jkomplu jippermettu l-użu ta' vetturi li jeċċedu l-istandards tal-UE fit-territorju tagħhom stess sakemm dan ma jwassalx għal effett sinifikanti fuq il-kompetizzjoni internazzjonali.

Dan jikkonċerna t-trasport ta' tagħbijiet kbar pereżempju minn vetturi tal-forestrija speċjalizzati jew permezz tal-użu ta' vetturi kkombinati twal.

Ftehim mal-Parlament Ewropew

Sabiex jiġi adottat, l-att legali kellu jiġi approvat kemm mill-Kunsill kif ukoll mill-Parlament Ewropew.

Dan il-ftehim fl-istadju tat-tieni qari kien ibbażat fuq il-ftehim li ntlaħaq bejn l-istituzzjonijiet f'Diċembru 2014.

Il-Parlament kellu l-votazzjoni tat-tieni qari fl-10 ta' Marzu 2015.

Dħul fis-seħħ, skadenza biex tgħaddi d-direttiva u reviżjoni

Id-direttiva se tidħol fis-seħħ għoxrin jum wara l-pubblikazzjoni tagħha fil-Ġurnal Uffiċjali tal-UE.

Wara l-pubblikazzjoni, l-istati membri se jkollhom sentejn biex jittrasponuha, jiġifieri jadottaw dispożizzjonijiet nazzjonali biex jikkonformaw magħha.

Hija se tiġi riveduta tliet snin wara l-iskadenza tat-traspożizzjoni.

Direttiva li temenda d-Direttiva tal-1996 dwar il-Piżijiet u d-Dimensjonijiet

Dikjarazzjonijiet dwar l-adozzjoni tad-direttiva emendatorja dwar il-piżijiet u d-dimensjonijiet

Ara l-paġna tal-laqgħa

Trakkijiet aktar sikuri u ekoloġiċi approvati mill-Kunsill


Fl-20 ta' April 2015, il-Kunsill adotta regolament bil-għan li tiżdied il-provvista ta' kapital disponibbli għal

investiment fuq terminu twil fl-ekonomija tal-UE

permezz tal-ħolqien ta' forma ġdida ta' fond ta' koinvestiment.

Il-fondi Ewropej tal-investiment fuq terminu twil (ELTIFs), minħabba l-klassijiet tal-assi li dawn se jkunu permessi li jinvestu fihom, huma mistennija li jipprovdu lill-investituri bi qligħ stabbli u fuq terminu twil.

Il-ħolqien ta' ELTIFs definiti b'mod ċar se jgħin

biex jiġu indirizzati l-ostakoli għall-investiment fuq terminu twil

, pereżempju, fi proġetti ta' infrastruttura, u b'hekk jistimulaw l-impjiegi u t-tkabbir ekonomiku.

L-ELTIFs se jiffokaw biss fuq investimenti alternattivi li jaqgħu taħt kategorija definita ta' klassijiet ta' assi fuq terminu twil li l-iżvilupp b'suċċess tagħhom jirrikjedi impenn fuq terminu twil mill-investituri.

Dawn se jinkludu:

impriżi mhux elenkati li joħorġu ekwità;

strumenti ta' dejn li għalihom m'hemmx xerrej faċilment identifikabbli;

assi reali li jeħtieġu nefqa kapitali bil-quddiem sinifikanti;

SMEs ammessi għan-negozju f'suq regolat jew f'faċilità multilaterali tan-negozjar

Eliġibbiltà

Huma biss il-fondi ta' investiment alternattivi tal-UE (AIFs) li huma mmaniġġjati minn maniġers ta' fondi ta' investiment alternattivi (AIFMs), awtorizzati skont id-direttiva 2011/61/UE dwar l-AIFMs, li se jkunu eliġibbli li jiġu kkummerċjalizzati bħala ELTIFs.

L-ELTIFs se jkunu suġġetti għal regoli addizzjonali

li jirrekjedu minnhom, fost l-oħrajn, li jinvestu mill-inqas 70 % tal-kapital tagħhom f'kategoriji ta' assi eliġibbli definiti b'mod ċar.

Il-kummerċ fl-assi li mhumiex investiment ta' terminu twil se jkunu permessi biss sa massimu ta' 30% tal-kapital tagħhom.

Ġeneralment l-ELTIFs ma joffrux drittjiet ta' ammortizzazzjoni qabel tmiem iċ-ċiklu tal-ħajja tagħhom.

Dan għandu jkun indikat b'mod ċar bʼdata speċifika fir-regoli jew fl-istrumenti tal-inkorporazzjoni tal-ELTIF, u żvelat lill-investituri.

Il-protezzjoni għall-investitur

L-ELTIFs se jkollhom fil-mira kemm investituri

professjonali kif ukoll individwali

fl-UE.

Ir-regolament jistabbilixxi regoli li jipproteġu l-investituri, b'mod partikolari l-investituri individwali.

Il-maniġer jew id-distributur tal-fond għandu jiżgura li l-investitur individwali b'portafoll

sa €500 000 ma jinvestix ammont aggregat ta' aktar minn 10% tal-portafoll tiegħu f'ELTIFs, sakemm l-ammont inizjali investit f'ELTIF wieħed jew aktar ma jkunx inqas minn €10 000.

Barra minn hekk, fejn iċ-ċiklu tal-ħajja ta' ELTIF jaqbeż l-għaxar snin, il-maniġer jew id-distributur tal-fond għandu joħroġ twissija bil-miktub li dan jista' ma jkunx adatt għal investituri individwali li mhumiex f'pożizzjoni li jsostnu tali impenn fuq terminu twil u illikwidu.

Il-passi li jmiss

L-adozzjoni tar-regolament issegwi qbil li ntlaħaq mal-

Parlament Ewropew

f'Diċembru 2014 fl-ewwel qari.

Ir-regolament se jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali.

F'konformità mad-direttiva 2014/65/UE dwar is-swieq fl-istrumenti finanzjarji (Mifid II).

Li jeskludi kwalunkwe strument finanzjarju li ngħata bħala kollateral.

Regolament dwar l-ELTIFs

Ara l-paġna tal-laqgħa

Fondi ta' investiment Ewropej fuq terminu twil: il-Kunsill jadotta regoli ġodda


Direttiva adottata llum (20 ta' April 2015) tiffaċilita

l-aċċess taċ-ċittadini tal-UE għal servizzi konsulari

f'pajjiżi terzi fejn pajjiżhom m'għandux rappreżentanza diplomatika jew ma jistax jipprovdi protezzjoni.

F'pajjiżi terzi, ċittadini mhux rappreżentati tal-UE huma intitolati għal protezzjoni konsulari pprovduta minn stat membru ieħor

bl-istess kondizzjonijiet

bħaċ-ċittadini ta' dak l-istat membru.

Ir-regoli l-ġodda jistabbilixxu kif l-istati membri se jikkooperaw biex jiżguraw li ċ-ċittadini jkunu jistgħu jeżerċitaw dan id-dritt.

Huma jsegwu l-ħsieb tat-Trattat ta' Lisbona, li saħħaħ l-istatus taċ-ċittadinanza tal-Unjoni.

Assistenza konsulari liċ-ċittadini mhux rappreżentati tal-UE tista' tinkludi s-sitwazzjonijiet li ġejjin:

• arrest jew detenzjoni;

• tkun vittma ta' kriminalità;

• inċident serju jew mard serju;

• sokkors u ripatrijazzjoni f'każ ta' emerġenza;

• ħtieġa għal dokumenti tal-ivvjaġġar ta' emerġenza.

F'pajjiżi terzi, id-delegazzjonijiet tal-Unjoni, f'kooperazzjoni mill-qrib mal-missjonijiet diplomatiċi u konsulari tal-istati membri, jikkontribwixxu għall-implimentazzjoni tad-dritt taċ-ċittadini tal-Unjoni għal protezzjoni konsulari kif speċifikata fit-Trattat.

L-istati membri għandhom

sal-1 ta' Mejju 2018

biex jaġġustaw il-leġislazzjoni nazzjonali tagħhom għad-direttiva.

It-test tad-direttiva dwar il-protezzjoni konsolari għal ċittadini tal-Unjoni mhux rappreżentati f'pajjiżi terzi, 31 ta' Marzu 2015

Ara l-paġna tal-laqgħa

Ċittadini tal-UE se jgawdu minn aċċess imtejjeb għal protezzjoni konsulari barra l-UE


Il-Kunsill jilqa' d-Dokument ta' Diskussjoni Konġunt tal-4 ta' Marzu 2015 'Lejn Politika Ewropea tal-Viċinat Ġdida', maħruġ b'mod konġunt mir-Rappreżentant Għoli u mill-Kummissjoni.

Il-Politika Ewropea tal-Viċinat (PEV) hija kruċjali kemm għall-Politika Estera u ta' Sigurtà Komuni tal-UE kif ukoll għal oqsma oħra tal-azzjoni esterna tal-UE.

Il-viċinat huwa prijorità strateġika u interess fundamentali għall-UE.

Il-Kunsill jissottolinja l-importanza ta' relazzjoni speċjali mal-ġirien tal-UE li teħtieġ tkun kemm jista' jkun effettiva sabiex tiġi żviluppata żona ta' stabbiltà, sigurtà u prosperità komuni.

Il-Kunsill jenfasizza l-ħtieġa għal ħidma dwar rieżami tal-PEV sabiex jiġi żgurat li din tipprovdi qafas adegwat għal relazzjonijiet fit-tul mas-sħab kollha tal-PEV, waqt li tagħmilha wkoll aktar politika u adattata għall-isfidi varji fil-viċinat.

Il-PEV għandha l-għan li tiżviluppa viċinat demokratiku, stabbli u prosperu, ibbażat fuq impenn lejn il-valuri fundamentali, inklużi l-istat tad-dritt, il-protezzjoni tad-drittijiet tal-bniedem u l-ugwaljanza bejn is-sessi.

Il-Kunsill jisħaq fuq il-ħtieġa li jiġi żgurat l-involviment sħiħ tal-Istati Membri tal-UE fl-istadji kollha tal-proċess ta' rieżami.

Il-Kunsill jilqa' l-konsultazzjonijiet mis-Servizz għall-Azzjoni Esterna u s-servizzi tal-Kummissjoni mal-pajjiżi sħab, il-Parlament Ewropew, u ma' partijiet ikkonċernati oħra bħas-soċjetà ċivili, il-komunità kummerċjali, organizzazzjonijiet internazzjonali rilevanti, u l-pubbliku inġenerali.

Il-Kunsill jirrikonoxxi li l-kuntest ġeografiku usa' tas-sħab tagħna u tar-relazzjonijiet tagħhom mal-ġirien tagħhom huma kunsiderazzjonijiet importanti, u dan iħalli impatt fuq l-ENP.

Huwa dritt uniku tal-UE u tas-sħab tagħha biex jiddeċiedu b'mod sovran dwar kif iridu jipproċedu fir-relazzjonijiet tagħhom.

Il-Kunsill jafferma l-erba' oqsma ta' prijorità li r-rieżami attwali tal-PEV jipprova jindirizza: 'Differenzjazzjoni'; 'Fokus' (li fost l-oħrajn jinkludi s-sigurtà, l-iżvilupp ekonomiku u l-kummerċ, il-governanza tajba, il-migrazzjoni, l-enerġija u d-drittijiet tal-bniedem); 'Flessibbiltà'; u 'Sjieda u Viżibbiltà'.

Dawn l-oqsma jirriflettu l-prinċipji ewlenin li għandhom jgħinu jiddefinixxu PEV aktar simplifikata, skont il-prijoritajiet u l-interessi politiċi tal-UE.

Il-Kunsill jenfasizza li PEV riveduta għandha tqis l-interessi u l-ħtiġijiet tal-UE u l-ġirien tagħha, l-impenn tal-ġirien favur ir-riformi, il-livell ta' ambizzjoni tas-sħubija kif ukoll sfidi differenti u l-ambjent ġeopolitiku.

Il-politika għandha tkun kapaċi twieġeb b'mod flessibbli għas-sitwazzjonijiet li qed jinbidlu fir-reġjun, għall-isfidi u l-kriżijiet filwaqt li tħares il-kontinwità u l-prevedibbiltà tagħha.

Approċċ xprunat mid-domanda u l-interess għandu jżid is-sjieda tal-pajjiżi sħab.

L-istabbiltà u l-prosperità bbażati fuq il-prinċipji tal-inklużjoni politika, l-istat tad-dritt, ir-rispett għad-drittijiet tal-bniedem u l-iżvilupp ekonomiku inklużiv fil-viċinat tagħha huwa interess fundamentali tal-UE.

Il-Kunsill jistieden lir-Rappreżentant Għoli u lill-Kummissjoni biex jiżviluppaw sett ta' proposti li jiżguraw il-koerenza tal-Politika mad-dimensjonijiet tas-sigurtà u l-politika barranija tal-azzjonijiet esterni tal-UE.

Il-politika għandha tikkontribwixxi għall-promozzjoni tal-istabbiltà fil-viċinat f'konformità mal-approċċ komprensiv u d-dimensjoni esterna ta' politiki rilevanti oħra tal-UE bħall-ispazju ta' Libertà, Sigurtà u Ġustizzja.

L-istrumenti tal-PEV għandhom jintużaw b'mod usa' sabiex tissaħħaħ il-kapaċità tal-pajjiżi sħab li jindirizzaw theddid għas-sigurtà, b'mod partikolari permezz ta' riformi tas-settur tas-sigurtà.

Bl-istess mod, ir-rieżami li għaddej bħalissa tal-PEV għandu jimmira lejn koordinazzjoni aktar mill-qrib bejn l-attivitajiet tal-PEV u dawk usa' tal-PESK/PSDK b'mod komprensiv.

Il-Kunsill jinkoraġġixxi lir-Rappreżentant Għoli u lill-Kummissjoni biex jissimplifikaw il-proċeduri sabiex l-appoġġ tal-UE permezz tal-istrumenti tal-PEV isir aktar flessibbli u jwieġeb għal sitwazzjonijiet li qegħdin jinbidlu fuq il-post u jkompli jinkoraġġixxi l-koordinazzjoni effettiva ta' donaturi, inkluż ma' donaturi mhux mill-UE.

Jeħtieġ li l-UE tippreżenta b'mod aktar effettiv l-impatt li qiegħda tħalli l-PEV fuq ħajjet in-nies.

Il-Kunsill jisħaq fuq l-importanza ta' narrattiva ċara u l-ħtieġa għal sforzi ta' komunikazzjoni strateġika dwar l-impenn tal-UE fir-reġjun, inkluż dwar il-valuri u l-objettivi tagħha.

Għandhom isiru aktar sforzi biex tissaħħaħ il-viżibbiltà tal-UE bħala entità sħiħa, u tiġi kkomunikata l-politika barranija Ewropea u l-firxa wiesgħa ta' attivitajiet ta' kooperazzjoni settorjali lejn il-pajjiżi tar-reġjun.

F'dan il-kuntest, il-Kunsill jissottolinja l-ħtieġa li jitwessa' l-involviment tal-UE mas-soċjetà ċivili u l-komunità kummerċjali.

Il-Kunsill itenni l-importanza li jiġu żviluppati aktar l-integrazzjoni u d-djalogu skont id-dimensjonijiet reġjonali speċifiċi tal-PEV, u jissottolinja r-rwol ċentrali tas-Sħubija tal-Lvant u l-Unjoni għall-Mediterran.

F'dan il-kuntest, huwa jfakkar fl-importanza ta' inizjattivi reġjonali oħra bl-involviment tal-UE u tal-Istati Membri.

Aktar kooperazzjoni reġjonali msaħħa tikkontribwixxi għal atmosfera ta' sħab indaqs, ittejjeb is-sens ta' sjieda konġunta tal-ġirien tal-UE, u ssaħħaħ il-politika kollha kemm hi.

Il-Kunsill jistieden lir-Rappreżentant Għoli u lill-Kummissjoni jippreżentaw proposti ta' riforma għall-kunsiderazzjoni tal-Kunsill sal-ħarifa 2015 u jibqa' jsegwi din il-kwistjoni.

Huwa jilqa' l-konsultazzjonijiet reċenti mas-sħab tan-Nofsinhar li saru f'Barċellona u jistenna b'interess il-konsultazzjonijiet mas-sħab tal-Lvant f'Riga.

Il-Kunsill jisħaq fuq il-ħtieġa li jiġu żgurati s-sjieda u l-involviment tal-pajjiżi sħab tal-PEV fil-proċess ta' rieżami sabiex titjieb l-effettività tal-politika u l-approċċ individwalizzat tagħha.

Ara l-paġna tal-laqgħa

Konklużjonijiet tal-Kunsill dwar ir-Rieżami tal-Politika Ewropea tal-Viċinat


Il-Kunsill ifakkar li l-Unjoni Ewropea hija magħquda fil-fehma li tqis lit-Trattat dwar in-Nonproliferazzjoni tal-Armi Nukleari (TNP) bħala l-pedament tar-reġim globali ta' nonproliferazzjoni nukleari, il-bażi essenzjali biex jinkiseb id-diżarm nukleari skont l-Artikolu VI tat-TNP u element importanti fl-iżvilupp ulterjuri ta' applikazzjonijiet tal-enerġija nukleari għal finijiet paċifiċi.

Il-Kunsill jafferma mill-ġdid li l-UE hija impenjata li tħares u tippreserva t-TNP bħala prijorità ewlenija, u bħala strument multilaterali għaż-żamma u t-tisħiħ tal-paċi, is-sigurtà u l-istabbiltà internazzjonali.

Il-Kunsill jilqa' d-Disa' Konferenza ta' Reviżjoni tal-Partijiet għat-Trattat dwar in-Nonproliferazzjoni tal-Armi Nukleari li ser issir mis-27 ta' April sat-22 ta' Mejju 2015 fil-Kwartieri Ġenerali tan-NU fi New York u jissottolinja l-importanza tagħha bħala pass ewlieni fi kwistjonijiet ta' nonproliferazzjoni u diżarm globali.

Filwaqt li jżomm f'moħħu l-ambjent attwali ta' sigurtà severa, il-Kunsill itenni l-appoġġ sod tal-Unjoni Ewropea għat-tliet pilastri kollha tat-Trattat u għall-implimentazzjoni tal-impenji kollha li ttieħdu skont dan jew li ttieħdu matul Konferenzi ta' Reviżjoni preċedenti.

Ara l-paġna tal-laqgħa

Konklużjonijiet tal-Kunsill dwar id-Disa' Konferenza ta' Reviżjoni tal-Partijiet għat-Trattat dwar in-Nonproliferazzjoni tal-Armi Nukleari (TNP)


Fl-okkażjoni tal-Jum Dinji tal-Ilma, l-Unjoni Ewropea tfakkar li ilma sikur tajjeb għax-xorb u s-sanità huma kruċjali għal ħajja f'saħħitha u dinjituża.

Minkejja dan, aktar minn 750 miljun persuna madwar id-dinja għadhom mingħajr aċċess għal ilma tajjeb għax-xorb, u għalhekk imċaħħda minn dritt bażiku tal-bniedem.

Hija traġedja umana u totalment inaċċettabbli li aktar minn 4,000 tifel u tifla taħt il-ħames snin imutu kuljum minħabba mard assoċjat man-nuqqas ta' aċċess għal ilma tax-xorb nadif kif ukoll sanità u iġjene inadegwati.

Fl-2015, id-dinja għandha opportunità ta' darba f'ġenerazzjoni biex taqbel dwar approċċ verament trasformattiv u komprensiv għall-eradikazzjoni tal-faqar u l-iżvilupp sostenibbli madwar id-dinja.

L-UE temmen li approċċ ibbażat fuq id-drittijiet għall-aġenda ta' wara l-2015, li jħaddan id-drittijiet tal-bniedem kollha, u l-ugwaljanza bejn is-sessi, jiżgura bl-aħjar mod li dawn l-għanijiet jintlaħqu.

Id-disponibbiltà u l-ġestjoni sostenibbli tal-ilma u s-sanità għal kulħadd iridu jkunu komponenti importanti ta' dan il-qafas ġdid, peress li l-ilma huwa fattur ewlieni għall-iżvilupp sostenibbli.

L-UE hija mħassba dwar il-problema tal-iskarsezza tal-ilma u l-pressjoni fuq l-ilma, li hija aktar minn qatt qabel riżultat tat-tibdil fil-klima u li x'aktarx taffettwa aktar nies fil-ġejjieni minħabba l-iżviluppi demografiċi.

In-nuqqas ta' ilma, il-kwalità fqira tal-ilma, nixfiet jew għargħar huma fatturi li jikkontribwixxu għal konflitti vjolenti li mbagħad iċaħħdu lil ħafna nies minn aċċess għall-ilma.

Abbażi tal-esperjenza u l-għarfien miksuba mill-UE u l-Istati Membri tagħha fil-ġestjoni tal-ilma, l-UE tinkoraġġixxi bil-qawwa l-kooperazzjoni transkonfinali dwar il-ġestjoni tal-ilma biex tippromwovi l-iżvilupp sostenibbli kif ukoll l-istabbiltà, il-paċi u s-sigurtà.

F'dan il-kuntest, aħna nilqgħu l-ftuħ tal-Konvenzjoni dwar il-Protezzjoni u l-Użu tal-Korsiji tal-Ilma Transkonfinali u tal-Lagi Internazzjonali (il-Konvenzjoni dwar l-Ilma tal-Kummissjoni Ekonomika għall-Ewropa tan-Nazzjonijiet Uniti) għall-Istati Membri kollha tan-NU u d-dħul fis-seħħ, f'Awwissu 2014, tal-Konvenzjoni tan-Nazzjonijiet Uniti dwar il-Korsiji tal-Ilma.

L-UE tistenna bil-ħerqa wkoll sabiex tikkontribwixxi b'mod attiv għas-suċċess tal-Forum Dinji dwar l-Ilma f'April ta' din is-sena.

Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-Dikjarazzjoni.

* - L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.

Dikjarazzjoni mir-Rappreżentant Għoli għall-Affarijiet Barranin u l-Politika ta' Sigurtà u Viċi President tal-Kummissjoni Federica Mogherini f'isem l-UE fl-okkażjoni tal-Jum Dinji u Ewropew tal-Ilma